title: Konnektionismi

text: Konnektionismi on kognitiotieteessä, neurotieteessä, tekoälytutkimuksessa ja mielenfilosofiassa käytetty informaation käsittelyn teoria. Konnektionismi ymmärtää mielenilmiöt emergentteinä tapahtumina, jotka syntyvät toisiinsa liittyvien yksinkertaisten yksikköjen muodostaman konnektionistisen arkkitehtuurin toiminnasta. Käytännössä konnektionismi mallintaa mielenilmiöitä erilaisin graafi- eli verkkomallein.


title: Konnektionismi

text: Konnektionismi on kehittynyt komputationalismin rinnalla, joka käsittelee mielenilmiöitä laskennan tuloksena. Toisin kuin komputationalismi ja muut klassiset mallit, konnektionismi ei perustu hierarkisuuteen, vaan alisymbolien rinnakkaiseen käsittelyyn. Loogisten sääntöjen sijaan konnektionismissa käytetään hyväksi tilastollisia ominaisuuksia informaation muuntamiseen.


title: Konnektionismi

text: Konnektionismissa käytetään monenlaisia malleja, mutta yleisimmin mallit ovat neuroverkkomalleja, koska niiden avulla ajatellaan voitavan parhaiten mallintaa aivojen toimintaa. Verkon yksinkertaiset yksiköt voivat liittyä toisiinsa monin eri tavoin lähestymistavasta ja mallista riippuen. Esimerkiksi verkko voi pyrkiä jäljittelemään aivojen toimintaa siten, että sen yksiköt eli solmut esittävät neuroneja, kun taas solmuja yhdistävät yhteydet eli kaaret esittävät synapseja. Toisenlaisessa verkossa taas solmut voivat olla sanoja, jolloin kaaret ilmaisisivat semanttista samankaltaisuutta. Useimmat konnektionistiset mallit rakennetaan siten, että ne muuttuvat ajan myötä.


title: Konnektionismi

text: Konnektionistiset mallit eivät ole rakenteisia kuvauksia mentaalisista representaatioista, vaan kausaalisten relaatioiden eritelmiä.


title: Konnektionismi

text: Aktivaatio on keskeinen elementti konnektionistisissa malleissa. Aktivaatio on verkon solmun lukuarvo, joka kuvaa jotakin solmun ominaisuutta. Esimerkiksi aivoja mallintavassa mallissa neuronia esittävän solmun aktivaatio voisi kuvata todennäköisyyttä, jolla neuroni laukaisisi aktiopotentiaalin. Mikäli malli olisi leviävän aktivaation malli, leviäisi aktivaatio solmusta naapurisolmuihin kuten impulssi aivoissa. Neuroverkot ovatkin aina leviävän aktivaation malleja, tosin riippuen takaisinkytkennästä.


title: Konnektionismi

text: Yhtenäiseksi suuntaukseksi konnektionismi muodostui aikavälillä 1940–1965. Nykymuotoinen konnektionismi syntyi 1980-luvun lopulla. Konnektionismin läpilyöntiä pohjustivat neurofysiologinen tutkimus sekä matematiikan ja tietojenkäsittelytieteen tutkimuksessa tapahtunut edistys. Yksinkertaiset lineaariset neuroverkot kehitettiin 1950-luvulla ja epälineaariset 1970-luvulla. Nämä kaikki auttoivat ymmärtämään konnektionististen verkkojen vahvuuksia ja heikkouksia. Tunnettuja konnektionisteja ovat muun muassa Frank Rosenblatt, Oliver Selfride ja Paul Smolensky.


title: Ilmestyskirja. Nyt

text:
Ilmestyskirja. Nyt () on yhdysvaltalainen Vietnamin sotaan sijoittuva sotaelokuva vuodelta 1979. Elokuvan ohjasi Francis Ford Coppola ja sen pääosia esittivät Martin Sheen ja Marlon Brando. Elokuvan käsikirjoitus perustuu löyhästi Joseph Conradin romaaniin "Pimeyden sydän".
Coppola ohjasi, tuotti, käsikirjoitti elokuvan sekä sävelsi isänsä kanssa siihen musiikit ja näytteli TV-ryhmän ohjaajaa.


title: Ilmestyskirja. Nyt

text: "Ilmestyskirja. Nyt" oli suuri menestys ja se voitti muun muassa Cannesin elokuvajuhlien arvostetun Kultainen palmu -palkinnon. Elokuva keräsi myös kahdeksan Oscar-ehdokkuutta, muun muassa paras elokuva, ohjaus, miessivuosa (Duvall), joista se voitti parhaan kuvauksen ja äänileikkauksen palkinnot.


title: Ilmestyskirja. Nyt

text: Coppola alkoi työstää käsikirjoitusta yhdessä John Miliusin kanssa vuonna 1969. Elokuva kantoi alun perin nimeä "The Psychedelic Soldier", mutta Milius vaihtoi sen myöhemmin muotoon "Apocalypse Now". Coppolan ja Miliusin hyvä ystävä George Lucas oli 1970-luvun alussa halukas ohjaamaan elokuvan ja suunnitteli sen kuvaamista debyyttiohjauksensa "THX 1138:n" jälkeen. Coppola tarjosi myöhemmin ohjauspestiä myös Miliusille, joka oli kuitenkin Lucasin tavoin kiinni omassa projektissaan. Lucasin tapauksessa oma projekti oli "Tähtien sota". Coppola tarjosi ohjaajan tehtävää ilmeisesti myös jugoslavialaiselle Dušan Makavejeville, mutta tämä kieltäytyi. Coppola tarttui lopulta ohjaksiin itse vuonna 1975.


title: Ilmestyskirja. Nyt

text: Elokuvan ehkäpä kuuluisin kohtaus on taisteluhelikopterien hyökkäys vietnamilaiskylään niiden kaiuttimista soivan Wagnerin "Valkyyrien sotaanlähtö" -sävelmän tahdittamana.


title: Ilmestyskirja. Nyt

text: Elokuvan alkuperäinen kesto on 153 minuuttia, mutta ohjaajan versio ("Apocalypse Now Redux") vuodelta 2001 on vieläkin pidempi, ja se on kestoltaan 203 minuuttia.


title: Ilmestyskirja. Nyt

text: Brittiläinen heavy metal -yhtye Iron Maiden on tehnyt elokuvaan pohjautuvan kappaleen ”The Edge of Darkness”. Myös saksalainen Sodom on tehnyt elokuvasta kappaleen ”Napalm in the Morning”.


title: Ilmestyskirja. Nyt

text: "Ilmestyskirja" valittiin vuonna 2000 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.


title: Akaton mies

text: Akaton mies on vuonna 1983 valmistunut Edvin Laineen ohjaama elokuva, kansankomedia kylästä, jossa poikamiehet ovat vailla emäntää. Elokuvan on käsikirjoittanut Seppo Lappalainen.


title: Akaton mies

text: Edvin Laineen itse leikkaaman version pituus on 131 minuuttia. Seppo Lappalainen kirjoitti oman käsikirjoituksensa pohjalta vuonna 1985 romaanin "Akaton mies". Elokuvan jatko-osa "Akallinen mies" sai ensi-iltansa vuonna 1986.


title: Akaton mies

text: Aikamiespoika Unto Puumalainen (Järvinen) elelee yksinään viljelemällään maatilalla. Eräänä päivänä hänen puimalansa syttyy palamaan. Ovaskaisen vanhaisäntä on juuri jututtamassa uutta pankkineitiä konttorissa, kun he haistavat palaneen käryn. Puimala palaa poroksi. Kylässä on muitakin aikamiespoikia, nimittäin Ovaskaisen poika Lassi, joka hänkään ei ole saanut taloon nuorikkoa. Kylässä on myös pontikkaa keittelevä vanhempi mies, Ruskan Jukka, jonka kanssa aikamiespojat viettävät aikaansa paremman puutteessa. Eräänä päivänä Unto ilmestyy Ruskan Jukan luokse ja kertoo laittaneensa seuranhakuilmoituksen lehteen nimimerkillä, ja nyt hän ei kuitenkaan kehtaa niitä itse noutaa kaupalta, jonne posti tuodaan. Jukka on epäileväinen, hän ei niitä hakisi, sillä hänellä on omat suunnitelmansa kaupan myyjättären suuntaan, joten kirjeitä hakemaan lähetetään Lassi.


title: Akaton mies

text: Naisten lähettämiä kirjeitä Puumalaisessa luettaessa kylän pankkivirkailija Liisa Haapalainen astuu sisään tupaan. Hätäpäissään Unto työntää kirjeet Jukalle, jota hän kehottaa viemään "maamiesseuran paperit" takaisin Lassille. Liisa katsoo merkitsevästi Untoon, ja kirjeet katoavat nopeasti piiloon. Kirjeiden joukosta löytyy Lassia kiinnostava tarjokas emännäksi. Pankkineiti puolestaan on jo päätöksensä tehnyt, ja Unton poikamiespäivät näyttävät uhatuilta.


title: Akaton mies

text: Elokuvan ensi-ilta oli 14. lokakuuta 1983 Helsingissä "Arenassa" ja "Bristolissa".


title: Akaton mies

text: Kritiikeissä todetaan, että parinkymmenen vuoden takaisen vanhahtavan tyylin yhdistäminen nykyaikaan ei onnistu, ja roolisuorituksetkin ovat kovin pökkelömäisiä, lukuun ottamatta rooliinsa viinanpolttajana luonnetta saavaa Ahti Kuoppalaa.


title: Semey

text: Semey (, ), vuoteen 1994 asti Semipalatinsk ) on kaupunki Koillis-Kazakstanissa, lähellä Venäjän rajaa. Kaupunki sijaitsee Itä-Kazakstanin alueella (Şığıs Qazaqstan oblısı) Irtyšin varrella. Vuoden 2012 alussa kaupungissa asui runsas 305 000 asukasta.


title: Semey

text: Venäläiset perustivat vuonna 1718 Irtyšin varrelle vanhan buddhalaisluostarin viereen kaupungin kauppaa turvaavaksi linnoitukseksi. Vuonna 1778 linnoitus siirrettiin tulvien vuoksi 18 km ylävirtaan. Paikkakunnan nimi oli vuoteen 1782 saakka Semipalatkoi (). Nimen taustana on alkuperäisellä sijaintipaikalla aiemmin olleet seitsemän kammiota tai rakennusta (), vaikka myöhemmin tehdyissä selvityksissä löydettiinkin ainakin 9-10 rakennuksen jäänteitä. Linnoituksesta kasvoi kaupunki Keski-Aasian paimentolaisten ja Venäjän keisarikunnan kaupan myötä. Vuodesta 1854 lähtien kaupunki oli alueellinen hallintokeskus. 1800-luvun lopulla kaupunkiin karkoitettiin ihmisiä poliittisista syistä.


title: Semey

text: Turkestanin–Siperian rautatie valmistui 1930, ja kaupungista kehittyi neuvostoaikana tärkeä liikenteen ja teollisuuden keskus.


title: Semey

text: Kaupungista 138 km länteen sijaitsi Neuvostoliiton ydinaseohjelman ensimmäinen koealue, Semipalatinskin ydinkoealue, jossa tehtiin vuosina 1949–1989 yhteensä 456 ydinkoetta, mikä on lyönyt leimansa kaupungin historiaan.


title: Semey

text: Ilmasto on kuiva ja mantereinen. Semipalatinskin sääaseman vuosien 1961-1990 mittausten ilman keskilämpötila oli 3,5  °C. Tammikuun keskilämpötila on -15,0 °C ja heinäkuun 21,7 °C. Vuoden keskimäämäinen sademäärä on vain 277,4 millimetriä. Eniten sataa heinäkuussa ja vähiten tammikuussa.


title: Semey

text: Nykyinen Semey on vilkas yliopistokaupunki. Venäjän rajan läheisyyden ja tiedeyhteisön vuoksi kaupungissa on muuta maata venäläisempi ilme. Kaupungissa on sekä kazakinkielinen että venäjänkielinen teatteri. Kaupungissa on myös monia museoita.


title: Semey

text: Kaupunki sijaitsee Kazakstanin itäisen, Almatystä pohjoiseen johtavan pääradan varrella. Tältä radalta haarautuu Irtyšin eteläpuolella kulkeva sivurata länteen, ja jatkoyhteys maan pääkaupunkiin Astanaan. Semeyn rautatieasema on merkittävä, kaupungissa on myös lentoasema ja pieni jokisatama.


title: Semey

text: Oheinen taulukko kuvaa Semeyn väkiluvun kehitystä väestönlaskentojen kautta. Vuoden 1840 arvo on Venäjän imperiumin kaupunkeja kuvaavasta tilastosta, eikä ole varsinaisen väestönlaskennan arvo. Ensimmäinen koko silloisen valtakunnan kattanut väestönlaskenta tehtiin vuonna 1897.


title: Daspletosaurus

text: Daspletosaurus (nimen merkitys: "pelottava lisko") oli teropodeihin kuulunut, lihaa syönyt tyrannosaurisuku. Se eli 80–73 miljoonaa vuotta sitten myöhäisellä liitukaudella Campania-vaiheella. "Daspletosauruksen" fossiileja on löydetty Kanadan Albertasta ja Yhdysvaltain Montanasta.


title: Daspletosaurus

text: "Daspletosaurus" tarkoittaa "pelottavaa liskoa". Nimi tulee kreikan kielen sanoista "daspleto" (pelottava) ja "sauros" (lisko). Lajiepiteetti "torosus" on latinaksi "lihaksikas".


title: Daspletosaurus

text: "Daspletosauruksen" pituus oli 8–9 metriä, korkeus lonkan kohdalta kolme metriä ja paino 2,8 tonnia. Kallon pituus oli 1,3 metriä.


title: Daspletosaurus

text: "Daspletosaurus" oli tanakka ja voimakas lihansyöjä. Sillä oli kaikista tyrannosaureista suurimmat hampaat, jopa suuremmat kuin "Tyrannosaurus rexillä". Jokainen hammas oli tikarimainen, kaareva ja sahalaitainen. Kuten muilla Tyrannosauridae-heimoon kuuluneilla tyrannosaureilla, myös "Daspletosauruksella" oli kaksi pientä, kaksisormista kättä.


title: Daspletosaurus

text: "Daspletosaurus" on huomattavasti samankaltainen kuin "Tyrannosaurus rex". Sukujen välillä on tosin tärkeitä eroja: "Daspletosaurus" oli pienempi ja rakenteeltaan raskaampi kuin "Tyrannosaurus rex". Lisäksi "Daspletosauruksella" oli lyhyemmät jalat ja suhteellisesti suuremmat hampaat kuin "Tyrannosaurus rexillä". Tämä on johtanut jotkut päättämään, että "Daspletosaurus" oli "Tyrannosauruksen" esi-isä, samalla kun toiset pitävät "Daspletosaurusta" sen alalajina, vaikka näiden kahden dinosauruksen jäänteitä ei ole löydetty samalta ajalta.


title: Daspletosaurus

text: "Daspletosauruksella" oli myös suhteellisen massiivinen ja raskasrakenteinen kallo, jonka yhteensulautuneet nenäluut takasivat dinosaurukselle valtavan puruvoiman. Hampaat olivat pitkät ja soveltuivat luiden murskaamiseen. Kuono oli karaistu, ja silmien suojana oli luisia harjoja. "Daspletosauruksen" jaloissa oli kolme varvasta. Vaikka "Daspletosauruksellakin" oli todella pienet käsivarret, ne olivat suhteellisesti suuremmat kuin millään muulla tyrannosaurisuvulla. "Daspletosauruksella" oli lyhyemmät ja tukevammat jalat kuin muilla tyrannosaureilla. "Daspletosauruksen" häntä oli pitkä ja lihaksikas.


title: Daspletosaurus

text: "Daspletosaurus" oli yksi ensimmäisiä tyrannosaureja, jonka solisluut kuvattiin. Aiemmin luultiin, että tyrannosaureilta puuttui nämä luiset tuet hartiavyössä. "Daspletosaurus" tarjoaa hyvän esimerkin tutkijoiden käyttämistä tutkimusmenetelmistä, joiden avulla he rakentavat toistensa löytöjä muodostamaan johtopäätöksen siitä, mihin ryhmään löytö kuuluu.


title: Daspletosaurus

text: Ensimmäiset "Daspletosauruksen" fossiilit löydettiin Albertassa, Kanadassa vuonna 1921. Löydöt teki tuottoisa fossiilinmetsästäjä Charles Sternberg. Hän ajatteli kyseessä olevan uusi "Gorgosaurus"-laji, sillä "Gorgosauruksen" jäänteitä oli jo löydetty samalta alueelta. Sternberg antoikin dinosaurukselle nimeksi "Gorgosaurus torosus". Vuonna 1970 kanadalainen Dale Russell antoi dinosaurukselle sen nykyisen nimen "Daspletosaurus".


title: Daspletosaurus

text: Holotyyppi on osittainen luuranko, johon kuuluu kallo, olkapää, eturaaja, lantio, reisiluu ja kaikki selkänikamat kaulasta, vartalosta ja lonkasta, sekä 11 ensimmäistä selkänikamaa hännästä. Helpottaakseen lajin määrittelyä, Dale Russell myös nimitti paratyypin dinosauruksesta, kun hän keksi sille nimen "Daspletosaurus torosus" vuonna 1970.


title: Daspletosaurus

text: Tällä hetkellä "Daspletosauruksesta" tunnetaan ainakin seitsemän yksilöä, jotka kuuluvat lajiin "D. torosus", sekä mahdollisia muita sukuun kuuluvia jäänteitä.


title: Daspletosaurus

text: Vuoden 2017 alkupuolella Montanasta, Yhdysvalloista löydettiin uusi tyrannosaurilaji, jolle annettiin nimeksi "Daspletosaurus horneri". Se nimettiin kuuluisan paleontologin John "Jack" Hornerin mukaan. Kyseinen laji eli noin 75–74 miljoonaa vuotta sitten. "D. horneri" eli "D. torosuksen" jälkeen.


title: Daspletosaurus

text: Löydetyllä "D. hornerilla" on pituutta yhdeksän metriä ja korkeutta 2,2 metriä. Sillä oli leveä kuono ja pieniä sarvia. "D. hornerin" saaliita olivat sarvekkaat dinosaurukset (ceratopsianit), harjakkaat ankannokkaiset dinosaurukset (hadrosaurit), kupolipäiset dinosaurukset (pachycephalosaurit) ja pienemmät lihansyöjädinosaurukset.


title: Daspletosaurus

text: Löydetyt fossiilit olivat säilyneet hyvin. "D. hornerista" löydettiin esiaikuisen yksilön kallo ja luuranko, aikuisen yksilön kallo ja luuranko, esiaikuisen yksilön osittainen alaleuka ja yksittäisiä luita esiaikuisista ja nuorista yksilöistä. "D. hornerin" löytämisen ansiosta tutkijat saivat lisää tietoa tyrannosaurien kallon ulkomuodosta.


title: Daspletosaurus

text: "Daspletosaurus" eli lähellä rannikkotasankoa, jossa oli mutkittelevia jokia. Alankoalueet olivat soisia ja ylänköalueet olivat metsien peitossa. Ilmasto oli kausittainen ja kuuma. Muita alueen eläimiä oli kalat, krokotiilit, sammakkoeläimet, kilpikonnat, lihansyöjädinosaurukset kuten dromaeosaurit ja valesirppikynnet, sekä kasveja syöneet ceratopsianit, hadrosaurit ja ankylosaurit.


title: Daspletosaurus

text: Valtavilla hampaillaan ja leuoillaan, kynnellisillä jaloillaan ja silkalla koollaan "Daspletosaurus" kykeni tappamaan jopa alueensa suurimpia kasvinsyöjiä. Sen on harkittu olleen aikansa kuningaspeto. "Daspletosaurus" oli ensimmäinen tyrannosauri, jonka suoliston sisältö saatiin tunnistettua: mahaan oli joutunut ankannokkainen hadrosauri.


title: Daspletosaurus

text: "Daspletosauruksen" tiedetään eläneen yhdessä toisen tyrannosaurin, "Gorgosauruksen" kanssa. Tutkijat uskovat, että niillä oli luultavasti erilaiset saalistustavat, tai erilaiset saaliseläimet, resurssien "jakamiseksi".


title: Daspletosaurus

text: On fossiilitodisteita siitä, että "Daspletosaurus" oli saalista suvun eri lajien keskuudessa, tai muille suurille pedoille. Yhden "Daspletosaurus"-yksilön oikeasta lonkasta löytyi hammas, ja näyttää siltä, että lonkasta oli puraistu pois osa. Hampaanjälkiä löydettiin myös pitkin häntää ja jalasta: tämä ehdottaa, että saalistaja yritti vetää "Daspletosaurus"-yksilöä ympäriinsä tai irrottaa siltä jalan.


title: Daspletosaurus

text: Joillakin "Daspletosaurus torosus"-yksilöillä on myös kasvojen vammoja tappeluista muiden tyrannosaurien kanssa. Vammat ovat parantuneet, joten puremasta on selvitty. Puremat ovat saattaneet tulla toiselta "Daspletosaurus"-lajilta, mutta tappeleminen ruuan tai paritteluoikeuksien takia on yleistä petolajeilla.


title: Daspletosaurus

text: "Daspletosauruksen" paino nousi noin 180 kilogrammaa vuodessa, 10 prosenttia sen lopullisesta aikuispainosta.


title: Jakob Kettler

text: Jakob Kettler (28. lokakuuta 1610 Goldingen, Latvia – 1. tammikuuta 1682 Mitau, Latvia) oli Kuurinmaan herttuakunnan hallitsija vuodesta 1641 vuoteen 1682. Kettlerin alaisuudessa pieni nykyisen Latvian alueella sijainnut herttuakunta saavutti suurimman taloudellisen mahtinsa. Se kävi kauppaa tuon ajan eurooppalaisten suurvaltojen kanssa.


title: Jakob Kettler

text: Vuonna 1651 Kettler lähetti laivaston perustamaan Fort Jacobin (nykyinen James Island) Gambiajoen saarelle. Vuonna 1654 hän valloitti Tobagon "Das Wappen der Herzogin von Kurland" -aluksellaan, joka oli varustettu 45 tykillä, ja jossa oli 25 virkamiestä, 124 sotilasta ja 80 uudisasukasperhettä.


title: Surat

text: Surat on satamakaupunki Gujaratin osavaltiossa Intiassa ja Suratin piirikunnan hallintokeskus. Kaupungin asukasluku oli 4 467 797 vuonna 2011. Surat on Ahmedabadin jälkeen Gujaratin toiseksi suurin kaupunki. Kaupunkia kutsutaan myös nimellä Suryapur eli aurinkokaupunki.


title: Surat

text: Parsit asettuivat Suratiin 1100-luvulla, myöhemmin se oli mogulien tärkeä satamakaupunki pyhiinvaellusmatkoilla Mekkaan ja vuonna 1601 britit tekivät sinne ensimmäisen asemapaikkansa Intiassa.


title: Surat

text: Surat on yksi Intian ja koko maailman nopeimmin kasvavista kaupungeista. Kaupunki on Intian kukoistavan timanttien käsittelyteollisuuden keskus. Vuonna 2003 kaikista maailman timanteista 92 % leikattiin Suratissa, joka tuotti noin kahdeksan miljardia Yhdysvaltain dollaria vientituloja. Timanttiteollisuus alkoi Gujaratin alueella vuonna 1901, jolloin Itä-Afrikasta tulleet timantin leikkaajat aloittivat toiminnan. 1970-luvulla alkoi timanttien vienti Yhdysvaltoihin.


title: Surat

text: Surat sijaitsee Mumbain ja Ahmedabadin välisen rautatien varrella. Matka Mumbaihin kestää neljä tuntia, Ahmedabadiin viisi tuntia.


title: Sancus

text: Sancus (tunnettiin myös nimillä Sangus ja Semo Sancus) oli roomalaisessa mytologiassa uskollisuuden, rehellisyyden ja valojen jumala. Sancuksen kultti oli alkuperältään joko etruskilainen, oskilainen tai sabiinilainen, mutta jo varhain roomalaiset yhdistivät jumaluuden saumattomasti roomalaiseen Dius Fidiukseen. Sancuksella oli Dius Fidiuksen kanssa yhteinen temppeli Roomassa Quirinaliksella.


title: Sancus

text: Erityisesti Sancus suojeli avioliittovaloja, kestiystävyyttä, lakia, kauppaa ja erilaisia sopimuksia. Hänen nimensä esiintyi erilaisissa kirouksissa kirjoitettaessa sopimuksia, ja joidenkin nykyäänkin käytössä olevien sanojen, esimerkiksi sanan sanktio, etymologia on johdettavissa Sancuksen nimeen. Jumalan nimi puolestaan liittyi alun perin verbiin "sancire" "pyhittää", josta on johdettu myös adjektiivi "sanctus" "pyhä".


title: Sancus

text: Sancuksella kerrotaan olleen yksi poika, sabiinien heeros Sabus.


title: Tiglia-lämpökausi

text:
Tiglia-lämpökausi (engl. "Tiglian") 2,44–1,77/1,70 miljoonaa vuotta sitten oli suhteellisen lämmin ajanjakso varhaisella pleistoseenikaudella, jolloin esiintyi ilmaston vaihteluja ja oli ajoittain hyvin kylmääkin. Kausi kylmeni loppua kohden.
Alankomaiden rannikon läheltä Pohjanmerestä otetut näytteet kertovat lämpötilan vaihteluista arktisen ja lauhkean välillä Tiglia-kaudella ja sitä edeltäneellä Pre-Tiglia-kausilla. Tiglia-kausi tunnetaan melko huonosti.


title: Tiglia-lämpökausi

text: Kaudella oli karkeasti ottaen kolme lämmintä jaksoa, jolloin Alankomaiden lämpimmimmän kuukauden lämpötila nousi suunnilleen nykyiseen 20 asteeseen. Kylminä kausina lämpötila putosi jopa arktisiin tundralukemiin noin 10–12 asteeseen. Joidenkin arvioiden mukaan kauden C-vaiheessa olisi tapahtunut Pohjois-Belgiassa kiertoa lauhkeista leppäpitoisista lehtimetsistä havumetsiin, havumetsistä puistotundraan ja samaa sarjaa toiseen suuntaan. Näitä Belgian Campinen kerrostumia on eri arvioissa sijoiteltu myös Eburon-jääkausijaksoon ja Waal-lämpökauteen.


title: Tiglia-lämpökausi

text: Islannissa oli hyvin suuria jäätiköitä 2,1 ja 1,925 miljoonaa vuotta sitten. Pienempiä oli noin 2,2 miljoonaa vuotta sitten, ehkä kolmessa jaksossa melko lyhyen ajan sisään. Melko suuria jäätiköitä syntyi noin 2,0 miljoonaa vuotta sitten.


title: Tiglia-lämpökausi

text:
Tiglia-lämpökausi osuu Matuyama-magneettikaudelle ja kaudella olivat Reunion I ja II-nimiset magneettiset tapahtumat.
Kausi jakautuu moneen alakauteen. Tiglia-kaudesta käytetään usein lyhennettä "T". Englannin punainen maakerrostuma Red Crag ulottuu Tiglia A--kauden loppuun asti. Tiglia B-C -kausille osuu Englannin Norwich Crag, jolta ajalta on Englannin ensimmäinen jäätikön muovaama muodostuma. C3 vastaa suunnilleen Ludhamia, kylmä C4 Thurn- ja C5-6 Ant-vaihettaa. Tiglia A-kausi erottuu Alankomaiden kerrostumissa selvänä puusukujen pyökit ja hemlokit yhteisesiintymänä, mikä muistuttaa Frechen I-interglasiaalia Ala-Reinillä. Tiglia A:han osuvat luultavasti Pohjois-Saksan liethin Mainweg- ja Nordende-lämpövaiheet. myöhemmin Tiglia/Waal-kausilla hemlokit olivat kovin tavallisia. Tiglia C:llä esiintyi jo aiemmin hävinneitä tertiäärikaudelle yleisiä olleita korkkipuita, laikkuköynnöksiä ja magnolioita hyvin harvinaisina.


title: Tiglia-lämpökausi

text: Tiglia C vastaa Liethin Ellarhoop-vaihetta. Vesisaniainen "Azolla tegeliensis" esiintyi vain Tiglia-kaudella. Muuntuneessa muodossa "Azolla filiculoides" sitä esiintyi C4c-kaudelta Wacken-interglasiaaliin asti. Belgian siellä kryoturbaatiota aiheuttanut Beerse-kylmäkausi on liitetty Tiglia C4c:hen. C4C-kaudelle meren pinta laski huomattavasti, ja monet lämpimässä elävät nilviäiset hävisvät Alankomaiden edustalta. Tätä kylmää kautta vastannee Britannian Bavents-kausi.


title: Tiglia-lämpökausi

text: Kautta vastaa Britannian Ludham - varhais-Beeston-kausi. Puolan Punurzyc, idempänä Brushevsk ja Borogevo. Kausi osuu megasyklille MC10. Kautta edelsivät Pre-Tiglia- ja Reuver-kausi ja sen jälkeen tuli Eburon-jääkausi.


title: Palautuminen

text: Palautuminen on kehonrakennuksessa ja urheilussa yksi tärkeimmistä toimenpiteistä. Sen tarkoituksena on palauttaa menetetyt energiavarastot liikunnan jälkeen tärkeillä ravintoaineilla. Näistä tärkeimpiä ovat hiilihydraattien saanti. Raskaan harjoittelun seurauksena glutamiinitasot alenevat huomattavasti, jonka takia glutamiinipitoisia tuotteiden suositaan, kuten us. lisäravinteita.


title: Palautuminen

text: Useimmiten kehonrakentajat suosivat palautuksena nestemäisiä palautusjuomia sen helppouden takia.


title: AVUS

text: Automobil-Verkehrs- und Übungs-Straße eli AVUS on vanha kilparata Berliinin lounaisosassa Charlottenburgin ja Nikolasseen välillä. Kilparadaksi AVUS oli tavallisuudesta poikkeava, sillä siinä oli vain kaksi suoraa joiden molemmissä päissä oli hitaat neulansilmämutkat. Nykyisin AVUS kuuluu osana A 115 -moottoritiehen. Sen pohjoinen silmukka liittyy Berliinin keskustaa kiertävään Stadtring-moottoritiehen välittömästi Funkturmin ja Berliinin messualueen eteläpuolella.


title: AVUS

text: Radan rakensi AvD-autojärjestö ("Automobilclub von Deutschland") kilpa-autoilun ja moottoriteollisuuden käyttöön. Alun perin se oli tarkoitus rakentaa jo vuonna 1907, mutta rahoitusongelmien vuoksi rakentaminen viivästyi. Ensimmäisen maailmansodan aikaan radan rakennustöissä käytettiin venäläisiä sotavankeja, mutta sitä ei saatu valmiiksi sodan loppuun mennessä. Lopulta liikemies Hugo Stinnes rahoitti loput rakennustyöt, ja rata avattiin syyskuussa vuonna 1921.


title: AVUS

text: Valmistuessaan rata oli 19,5 kilometrin mittainen. Vuonna 1926 radalla ajettiin ensimmäinen urheiluautojen Saksan Grand Prix, jonka voitti Rudolf Caracciola Mercedes-Benzillä. Noihin aikoihin AVUS kamppaili tiukasti Nürburgringin kanssa. Siitä haluttiin tehdä maailman nopein moottorirata ja pohjoismutkaan tehtiin 43 % kallistus tiilistä. Hermann Lang ajoi kilpailun keskinopeudella 260 kilometriä tunnissa, mihin pystyttiin seuraavan kerran vasta kolme vuosikymmentä myöhemmin Indianapolisin 500 mailin kisassa.


title: AVUS

text: Vuonna 1938 saksalainen Bernd Rosemeyer kuoli autojen nopeusennätysyrityksellä Frankfurt–Darmstadt-moottoritiellä ja AVUSin huippunopeudet todettiin liian vaarallisiksi Grand Prix -autoille. Nikolasseen etelämutkaa hidastettiin. Toisen maailmansodan jälkeen Berliinin muurin tarkastuspiste Dreilinden/Drewitzissä tuli vain parin kilometrin päähän etelämutkasta. Tämän johdosta rataa lyhennettiin noin puolella, kun uusi etelämutka tehtiin suorien väliin suurin piirtein niiden keskikohtaan. Radan uudeksi pituudeksi tuli 8,3 kilometriä. Vuonna 1954 radalla järjestettiin MM-sarjan ulkopuolinen Formula 1 -kilpailu, ja MM-sarjan osakilpailu kaudella 1959. Kilpailuviikonlopun aikana Jean Behra sai surmansa kun hänen Porschensa lensi kallistetusta pohjoismutkasta ulos, koska minkäänlaista suoja-aitaa ei ollut. Aikaisemmin samassa kohdassa vastaavaan tilanteeseen oli joutunut Richard von Frankenberg, joka kuitenkin oli kävellyt paikalta pois vahingoittumattomana. Kilpailun voitti Tony Brooks.


title: AVUS

text: Vuonna 1967 mutkan kallistuksesta luovuttiin, koska se katsottiin liian vaaralliseksi kansainvälisiin kilpailuihin. Sittemmin radalla käytiin kuitenkin vain kansallisia DTM- ja Formula 3 -luokkien kilpailuita. 1980- ja 1990-luvulla rataan tehtiin lukuisia muutoksia, muun muassa lisättiin hidastusmutka, jotta pohjoismutkaan ei tultaisi niin kovalla vauhdilla. Tästä huolimatta radalla nähtiin lukuisia vaarallisen näköisiä onnettomuuksia. Vuonna 1995 brittiläinen Kieth O’dor kuoli STW-luokan kilpailussa. Viimeiset autokilpailut radalla käytiin vuonna 1998.


title: Äänestys

text: Äänestys on yhteisön päätöksenteon väline ja menetelmä. Äänestäminen on myös (yhteisön hyväksymä) tapa vaikuttaa yhteisiin asioihin. Tavallisesti yhteisön jäsenet ovat äänestyksessä keskenään tasavertaisia eli kullakin on yhtä paljon äänivaltaa. Äänestettävänä on eri vaihtoehtoja ja eniten ääniä saanut vaihtoehto on voittava vaihtoehto. Äänestyksessä voidaan päättää mistä tahansa asiasta. Äänestyksiä henkilöiden valitsemiseksi johonkin toimeen kutsutaan vaaleiksi.


title: Äänestys

text: Tavallisimpia tilanteita, joissa äänestystä käytetään ovat yhdistysten, hallinnon päätäntäelimien, yms. kokoukset.


title: Äänestys

text: Suomen hallinnolliset vaalit ovat eduskuntavaalit ja kunnallisvaalit, presidentinvaalit ja europarlamenttivaalit. Näissä vaaleissa vaaliehdokkaat ovat joko sitoutumattomia tai jonkun puolueen tai vaaliliiton ehdokkaina. Ääntenlaskun perusteella puolueet ja vaaliliitot saavat etua yksittäisen ehdokkaan saamista äänistä, vaikka hän ei tulisikaan valituksi vaaleissa. Näin ollen äänestäjä voi äänestää puoluetta tai henkilöä. Puhutaankin puolue- ja henkilövaaleista.


title: Äänestys

text: Osakeyhtiöiden yhtiökokouksissa osakkaalla on ääniä osakemääränsä mukaisesti. Tavallisesti yksi ääni per osake. Osakeyhtiöllä voi olla erilaisia osakesarjoja: toinen sarja tuottaa yhden äänen per osake ja toinen sarja esimerkiksi yhden äänen per 10 osaketta.


title: Äänestys

text: Arkikielessä voidaan käyttää termiä "jaloilla äänestäminen" tarkoittamaan tilannetta, että hyödykkeen ostaja ei ole tyytyväinen johonkin hyödykkeen tarjoajaan ja vaihtaa tarjoajaa toiseen.


title: Äänestys

text: Käytettävä äänestyskäytäntö riippuu selkeimmin äänioikeutettujen määrästä. Muita tekijöitä ovat äänestyksen julkisuus ja merkittävyys.


title: Äänestys

text: Avoimessa äänestyksessä kunkin kanta äänestyksessä on julkinen. Suljetussa äänestyksessä kunkin kanta on salainen. Käsiäänestyksessä nostetaan käsi kannatuksen merkiksi. Lippuäänestyksessä kirjataan lapulle kannatettava vaihtoehto. Ryhmätyömenetelmissä äänestys voidaan suorittaa siten, että jokainen merkitsee kannattamiinsa seinällä esitettyihin ideoihin tai tärkeinä pitämiinsä ongelmiin merkin, esimerkiksi viivan tai plussan.


title: Äänestys

text: Yhdistysten äänestyskäytännöt määritetään yhdistyksen säännöissä. Kokouksissa valitaan ääntenlaskijat.


title: Äänestys

text: Nukkuvaksi äänestäjäksi kutsutaan äänioikeutettua henkilöä, joka ei käytä äänestysoikeuttaan hyväksi (ei käy äänestämässä). Äänestämättömyys voi johtua useista syistä, esimerkiksi seuraavista:


title: Äänestys

text: Erityisesti Suomessa:


title: Äänestys

text: Edustuksellista politiikkaa täydentää nykyään vastademokratia eli kansalaisaktivismi, jossa kansalaiset valvovat päätöksentekijöitä, nostavat esille ja politisoivat asioita, ja pakottavat kampanjoilla edustuslaitoksia muuttamaan päätöksiä ja suunnitelmia.


title: Äänestys

text: Silloin kun tämä on erikseen lain tai muun säädöksen mukaan sallittu, äänioikeutettu voi siirtää äänioikeutensa toiselle henkilölle valtakirjalla. Esimerkiksi valtiollisissa vaaleissa äänioikeutta on käytettävä henkilökohtaisesti eikä sitä voi toiselle luovuttaa.


title: Ammatti

text: Ammatti, elinkeino, jota yksilö harjoittaa päätyönään toimeentuloaan varten. Yksilön elämässä on ammatilla suuri merkitys; hänen työtehtäviensä laatu, ansiotasonsa, sosiaalinen asemansa ja elinympäristönsä ovat paljolti yhteydessä ammattiin.


title: Ammatti

text: Osaan ammateista vaaditaan koulutus, osaan taas riittää ennen töiden aloittamista ja työnteon aikana annettava työhönopastus. Työelämässä on myös jonkin verran työssä tai harrastuksissa ammattinsa oppineita. Kouluttamattoman työvoiman tarve on kuitenkin vähentynyt teollistuneissa maissa ja koulutuksen puuttumisesta on muodostunut merkittävä este työllistymiselle.


title: Ammatti

text: Työmenetelmien ja työturvallisuuden kehittäminen sekä työlle asetetut tehokkuus- ja laatuvaatimukset ovat johtaneet erilaisten koneiden, teknisten apuvälineiden ja varusteiden käyttöön, joiden käytön hallitseminen edellyttää usein perehtymistä. Työtehtäviä koskee myös joukko erilaisia standardeja ja viranomaismääräyksiä, jotka työntekijän tulee tuntea voidakseen suorittaa työnsä niiden edellyttämällä tavalla. Työelämän käytössä on lisäksi erilaisia turvallisuus- ja pätevyysasiakirjoja, joiden hankkiminen kurssien tai muun koulutuksen kautta ennen työhön hakeutumista saattaa olla edellytyksenä yksinkertaisenkin työn suorittamiselle.


title: Ammatti

text: Suomen kielen lautakunta ja Euroopan neuvosto suosittelevat, että asiamiehen ja tiedemiehen kaltaisten vanhentuneiden sukupuoleen viittaavien ammattinimikkeiden sijaan käytettäisiin valtuutetun ja tutkijan kaltaisia sukupuolineutraaleja termejä.


title: Ammatti

text: Osa ammattinimikkeistä on lailla suojattuja, joten niitä saa käyttää vain tietyn koulutuksen tai tutkinnon suorittanut henkilö.


title: Warwick

text: Warwick on kaupunki Warwickshiren kreivikunnassa Keski-Englannissa lähellä Birminghamia. Vuoden 2011 väestönlaskennan mukaan siellä oli noin 30 000 asukasta, kymmenen vuotta aikaisemmin väkiluku oli 25 434 asukasta. Kaupunki on perustettu Avonjoen ylityspaikkaan. Sen tärkein nähtävyys on Warwickin linna, jonka rakennustyöt alkoivat vuonna 1068.


title: Warwick

text: Kaupungin perusti Alfred Suuren tytär Ethelfleda vuonna 914. Normannivalloituksen jälkeen Vilhelm Valloittaja nimitti ensimmäisen Warwickin jaarlin, ja linnan paikalle rakennettiin paaluvarustus ja vallihauta. Vuodesta 1978 lähtien linnan on omistanut Tussaudin vahakabinettia hallinnoiva yhtiö, joka on tehnyt linnasta tuhansia turisteja vetävän nähtävyyden. Siellä on taistelunäytöksiä ja vahanukkekuvaelmia.


title: Warwick

text: Kaupungin ympäri rakennettiin keskiajalla muuri, josta on jäljellä kaksi porttia. Vuonna 1694 kaupungissa riehui tulipalo, joka tuhosi ison osan keskiaikaisista rakennuksista – pääosa nykyisestä rakennuskannasta on 1700- ja 1800-luvuilta.


title: Warwick

text: Warwickin yliopistossa on kaikkiaan lähes 24 000 opiskelijaa.


title: Kongamato

text: Kongamato on pterosauruksen kaltainen lentävä kryptidi, jonka väitetään elävän Sambian ja Kenian jakamalla Jiundu-suolla. Olennon kerrotaan muistuttavan liskolintua tai jättikokoista lepakkoa.


title: Unas

text: Unas (myös Wenis) oli Egyptin viidennen dynastian viimeinen faarao. Hänen hallituskautensa kesti Torinon papyruksen mukaan 30 vuotta, kreikkalaisen Manethon mukaan 33 vuotta. Hänen edeltäjänsä oli Djedkare, mutta heidän keskinäistä sukulaisuussuhdettaan ei ole selvitetty. Unasin hallintokausi osuu suunnilleen välille 2375 eaa. – 2345 eaa.


title: Unas

text: Unasin vanhemman pojan nimi ei ole selvillä, mutta nuorempi Unas-Anh kuoli ennen isäänsä. Unasin tyttäret olivat Hemet-Re, Neferet, Idut, Chantikaus ja Iput. Iputin aviomiehestä tuli seuraava faarao ja kuudennen dynastian perustaja Teti.


title: Unas

text: Sakkarassa sijaitsevan Djoserin pyramidin lähellä on pieni Unasin pyramidi, jonka sisäosat ovat jossain määrin säilyneet nykypäivään.


title: Latomakone

text: Latomakone on kohopainotekniikassa käytettävä laite, jolla kirjasimet automatisoidusti laitetaan painolevyihin säästäen huomattavasti latojan työtä.


title: Latomakone

text: Kirjapainotaidossa tapahtui suoranainen mullistus latomakoneen myötä. Aikaisemmin latojat olivat kirjapainossa laittaneet kirjasimet yksitellen painolevyihin. On selvää, että sellainen painaminen oli erittäin työlästä.


title: Latomakone

text: Vuonna 1885 yhdysvaltalainen Tolbert Lanston (1844–1913) sai ensimmäisen patentin "Monotype"-latomakoneelleen, joka valoi kunkin merkin erikseen reikänauhalle tehdyn välitallennuksen perusteella.


title: Latomakone

text: Vuonna 1886 Ottmar Mergenthaler esitteli "New York Tribunen" kustantajille kehittämänsä latomakoneen. Kone teki seitsemän ammattitaitoisen latojan työn kooten painolevylle automaattisesti rivin kirjasimia, "a line o' types", josta menetelmä sai nimen Linotype. Riviin asetetuille kirjaimille valutettiin sulaa kirjasinmetallia ja saatiin näin valettua kukin tekstirivi omana metallikappaleenaan.


title: Latomakone

text: Vuonna 1911 Hermann Ridder perusti Linotypen kanssa kilpailleen yrityksen, Intertype, jonka alkuvaiheessa myymistä koneista suurin osa oli käytännössä uudelleenrakennettuja Linotypen koneita. Vuonna 1917 Intertypellä oli kuitenkin myynnissä kolme itse suunniteltua konemallia, joiden mekanismia oli kehitetty nopeammaksi ja varmemmaksi. Intertypen käyttämät kirjainmatriisit olivat päikseen yhteensopivia Linotypen kanssa. Intertype valmisti ja valmistutti myös useita eri kirjasintyyppejä.


title: Latomakone

text: Sekä Linotypen että Intertypen tuottamat valokset sopivat suoraan myös pieniin käsipainokoneisiin joissa käytettiin vanhastaan irtokirjasimia.


title: Latomakone

text: Intertype yhtyi myöhemmin Harris-Seyboldiin ja muodostettu Harris-Intertype -yhtiö kehitti ensimmäisen latomakoneen jolla pystyttiin yhdistämään tekstiä valokuvaan, sekä koneen jolla ladonta suoritettiin suurikokoiselle valokuvafilmille, josta tehtiin painolaatat etsaamalla.


title: Latomakone

text: Latojat vastustivat alussa kiihkeästi latomakoneita, mikä hidasti niiden yleistymistä huomattavasti. Pitkällä aikavälillä kehitys ei kuitenkaan ollut pysäytettävissä. Latomakone edisti merkittävästi lukutaidon yleistymistä, koska se mahdollisti pikkurahalla ostettavat sanoma- ja aikakauslehdet ja entistä halvemmat kirjat.


title: Latomakone

text: Muita koneita vanhemman Monotypen etuna oli muun muassa se, että ladelmasta voitiin korjata eli ladelmaan vaihtaa yksittäisiä kirjainmerkkejä tarvitsematta valaa koko riviä uudelleen. Koneen tekstintuotantonopeus oli suunnilleen Linotypen luokkaa, mutta se osoittautui käytännöllisemmäksi kirjojen tuotannossa, kun taas Linotype valtasi alaa kapeampipalstaisen sanomalehtitekstin ladonnassa.


title: Latomakone

text: Neljäs latomakonetyyppi oli otsikoiden ja muiden lyhyiden tekstien ladontaan soveltuva Ludlow.


title: Latomakone

text: Kohopainosta offsetpainamiseen siirryttäessä mekaaniset metallilatomakoneet korvautuivat 1950-luvulta alkaen valokuvausmenetelmään perustuvilla valolatomakoneilla, joissa kirjainmerkit valotettiin yksi kerrallaan valoherkälle paperille tai filmille. Valoladonnan valtakausi kesti 1980-luvun lopulle, jolloin tekstintuotannossa alettiin siirtyä nykyisiin, täysin tietokonepohjaisiin menetelmiin joissa erillistä ladontavaihetta ei enää tarvita.


title: Dageš

text: Dageš () on diakriittinen merkki, jota käytetään heprealaisessa kirjaimistossa. Se lisättiin heprean ortografiaan samaan aikaan kuin masoreettien kehittämät nikkud- eli vokaalimerkit. Dageš on piste, joka kirjoitetaan kirjaimen sisään, ja se vaikuttaa konsonantin ääntämiseen.


title: Dageš

text: Dagešia on varottava sekoittamasta kahteen muuhun heprean kirjoittamisessa käytettyyn merkkiin. Dagešin kanssa identtinen merkki on mappiq, jota käytetään kuitenkin eri konsonanttien yhteydessä ja jolla on erilainen foneettinen merkitys. Dagešin kaltainen piste kuuluu myös šuruq-vokaalissa vav-konsonantin yhteyteen.


title: Dageš

text: Dageš-pisteellä on kaksi eri käyttötarkoitusta, joihin viitataan yleensä sanoilla "kal" tai "lene" (heikko) ja "hazak" tai "forte" (vahva).


title: Dageš

text: "Dageš kal" (latinaksi "dageš lene") voidaan sijoittaa ainoastaan begadkefat-kirjainten (bet ב, gimel ג, dalet ד, kaf כ ja ך, pe פ ja ף sekä tav ת) sisään. Dageš muuttaa kirjaimen ääntämistapaa niin, että pisteellisenä konsonantti ääntyy umpiäänteenä (klusiilina), ilman pistettä hankausäänteenä (frikatiivina).Muiden begadkefat-kirjainten ääntämyksessä ei nykyhepreassa tehdä eroa pisteellisen ja pisteettömän muodon välillä.


title: Dageš

text: "Dageš hazak" (latinaksi "dageš forte") voidaan sijoittaa melkein minkä tahansa kirjaimen sisään osoittamaan konsonantin kahdentumista. Tätä käytetään nykyhepreassa enää lähinnä tilanteissa, joissa vaaditaan huolellista ääntämistä, esimerkiksi synagogajumalanpalveluksessa.


title: Dageš

text: Seuraavat kirjaimet eivät yleensä kahdennu, ja dageš sijoitetaan niihin vain hyvin harvoin jos koskaan: alef א, he ה, ḥet ח ja ajin ע (laryngaalit) sekä reš ר.


title: Dennis Wideman

text: Dennis Earl Wideman (s. 20. maaliskuuta 1983 Kitchener, Ontario) on kanadalainen ammattilaisuransa lopettanut jääkiekkoilija, pelipaikaltaan puolustaja. Hän pelasi 12 kautta NHL-liigassa vuosina 2005–2017. Wideman pelasi yli 800 ottelua NHL:ssä edustaen St. Louis Bluesia, Boston Bruinsia, Florida Panthersia, Washington Capitalsia ja Calgary Flamesiä.


title: Dennis Wideman

text: Ennen ammattilaisuraansa Wideman pelasi vuodet 1999–2004 OHL-junioriliigaa. Ensimmäiset puolitoista kautta hän pelasi Sudbury Wolvesin riveissä ennen tammikuussa 2001 tapahtunutta siirtoa London Knightsiin, jossa hän pelasi kolme ja puoli kautta. Knights antoi kaupassa Wolvesille vaihdossa Dan Jancevskin ja Chris Kellyn. Hyökkäävän puolustajan roolissa pelanut Wideman esiintyi OHL-urallaan yhteensä 292:ssa runkosarjaottelussa, joissa hänelle kertyi 251 tehopistettä, 96 maalia ja 155 syöttöpistettä. Eniten pisteitä hän teki kausilla 2001–2002 ja 2003–2004, ensiksi mainitulla 69 tehopistettä (27 maalia ja 42 syöttöpistettä) 65 runkosarjaottelussa, ja jälkimmäisellä 65 tehopistettä (24 maalia ja 41 syöttöpistettä) 60 runkosarjaottelussa.


title: Dennis Wideman

text: Pudotuspeliotteluja hänelle kertyi OHL:ssä 58, joissa hän teki 49 tehopistettä, 18 maalia ja 31 syöttöpistettä. Vuosina 2001, 2003 ja 2004 hän oli pudotuspeleissä joukkueensa kolmanneksi eniten pisteitä tehnyt pelaaja ja vuonna 2002 neljänneksi eniten pisteitä tehnyt pelaaja. Runkosarjassa hän sijoittui seuransa sisäisessä pistepörssissä kaudella 2001–2002 kolmanneksi, kaudella 2002–2003 neljänneksi ja kaudella 2003–2004 kuudenneksi. Viimeisen OHL-kautensa päätyttyä Wideman valittiin vuonna 2004 liigan ensimmäiseen tähdistökentälliseen, ja hän sijoittui tuolloin toiseksi äänestyksessä liigan vuoden puolustajasta. Palkinto meni Plymouth Whalersin James Wisniewskille.


title: Dennis Wideman

text: Wideman sai NHL-varauksen kesällä 2002, jolloin Buffalo Sabres varasi hänet numerolla 241 uusien pelaajien varaustilaisuuden kahdeksannella kierroksella. Hän ei kuitenkaan saanut seuraavien vuosien aikana sopimusta Sabresiin, joten kesällä 2004 hän solmi vapaana pelaajana sopimuksen St. Louis Bluesin kanssa. Hän teki ammattilaisdebyyttinsä myöhemmin samana vuonna St. Louisin silloisen farmiseuran Worcester IceCatsin riveissä AHL-liigassa. Hän pelasi IceCatsin riveissä 79 AHL:n runkosarjaottelua, joissa syntyi tehot 13 maalia ja 30 syöttöpistettä. Wideman sijoittui Worcesterin sisäisessä pistepörssissä sijalle kolme Jay McClementin ja Jon DiSalvatoren jälkeen, AHL:n tulokkaiden pistepörssissä sijalle seitsemän ja AHL-puolustajien pistepörssissä sijalle kolmetoista.


title: Dennis Wideman

text: Hän aloitti myös työsulun jälkeisen NHL-kauden 2005–2006 AHL:ssä Peoria Rivermenissä, mutta marraskuussa 2005 hänet kutsuttiin Bluesin NHL-miehistöön, jossa hän pysyi koko loppukauden. Wideman pelasi ensimmäisen NHL-ottelunsa 9. marraskuuta, jolloin Blues kohtasi Columbus Blue Jacketsin. Ensimmäisen pisteensä Wideman teki NHL:ssä 12. marraskuuta (syöttöpiste ottelussa, jossa Blues kohtasi Nashville Predatorsin) ja ensimmäisen maalinsa 1. joulukuuta ottelussa Blue Jacketsia vastaan. Hän pelasi ensimmäisellä NHL-kaudellaan 67 runkosarjaottelua, joissa hän teki 24 tehopistettä, kahdeksan maalia ja 16 syöttöpistettä, eniten kaikista Blues-puolustajista. Jääaikaa hän sai keskimäärin 21 minuuttia ja 41 sekuntia ottelua kohden, mikä oli kolmanneksi eniten St. Louisin sisäisessä tilastossa Christian Bäckmanin ja Eric Brewerin jälkeen. Kesken kauden 2006–07 Wideman kaupattiin Boston Bruinsiin, joka etsi uutta hyökkäävää puolustajaa vaihdettuaan Paul Maran pois vaihdossa hyökkääjä Brad Boyesiin.


title: Dennis Wideman

text: Wideman edusti Bruinsia kolme vuotta ja teki tähänastisen NHL-uransa piste-ennätyksen kaudella . Hän teki tuolla kaudella 50 tehopistettä, 13 maalia ja 37 syöttöpistettä, 79 runkosarjaottelussa. Wideman siirtyi kesällä 2010 Florida Panthersiin, jolloin Boston sai vaihdossa hyökkääjät Nathan Horton sekä Gregory Campbell. Hän edusti Panthersia vajaan kauden, helmikuuhun 2011 asti, jolloin hän siirtyi NHL:n siirtotakarajapäivänä Washington Capitalsiin vaihdossa Jake Hauswirthiin ja kolmannen kierroksen varausvuoroon.


title: Dennis Wideman

text: Wideman teki kaudella 2011–2012 Capitalsissa 46 pistettä 82 runkosarjaottelussa, ja hänet valittiin kauden aikana un. Widemanista oli tulossa heinäkuussa 2012 vapaa pelaaja, mutta Calgary Flames hankki hänen oikeudet Capitalsilta ja teki hänen kanssaan viisivuotisen sopimuksen kesäkuun lopulla. Vaihdossa Flames antoi Jordan Henryn ja viidennen kierroksen varausvuoron .


title: Dennis Wideman

text: Kaudella 2015–2016 Wideman jyräsi linjatuomari Don Hendersonin poikittaisella mailalla. Wideman itse kiisti tapauksen tahallisuuden, mutta hänet kuitenkin katsottiin syylliseksi ja tuomittiin 20 ottelun pelikieltoon, minkä lisäksi hän menetti kausipalkastaan yli puoli miljoonaa dollaria. Henderson sai taklauksesta aivotärähdyksen eikä pystynyt loppukauden aikana tuomitsemaan otteluita. Wideman ehti kärsiä pelikieltoaan 19 ottelun ajan ennen kuin puolueeton välimieskäsittelijä puolitti alkuperäisen pelikiellon kymmeneen otteluun. Wideman ehti istua yhtä ottelua vaille koko pelikieltonsa, mutta hän joutui maksamaan alkuperäisestä 564 517 dollarin sakostaan vain puolet eli 282 258 dollaria. Huhtikuussa 2017 Henderson ilmoitti asianajajansa välityksellä nostavansa siviilikanteen sekä Widemania että Flamesia vastaan ja vaativansa 10 miljoonan dollarin vahingonkorvauksia useista, fyysisistä ja henkisistä kiputiloista. Hendersonin ura ammattilaiserotuomarina on tapauksen johdosta todennäköisesti ohi.


title: Dennis Wideman

text: Wideman lopetti pelaajauransa kauden jälkeen.


title: Kannusillanmäki

text: Kannusillanmäki () on Pappilantiehen, Vanhaan Lakelantiehen, Kannusillankatuun ja Kirkkojärventiehen rajoittuva kallioinen mäki Espoon keskuksessa, virastokeskuksen länsipuolella, rantaradan ja Espoonjoen välissä. Mäki on 1,7 hehtaaria laaja ja maan omistaa kaupunki. Kannusillanmäki on kaavoitettu virkistysalueeksi sekä julkisten palvelujen ja hallinnon alueeksi.


title: Kannusillanmäki

text: Nimensä Kannusillanmäki on saanut mäen luoteispuolella Espoonjoen ylitse johtavasta sillasta, jonka nimi on Kannusilta. Paikalla oli alun perin samanniminen puusilta, joka sai nimensä perimätiedon mukaan siitä, että miehet kätkivät viinakannunsa sillan alle kirkonmenojen ajaksi. Nykyisin Kannusilta viittaa vuonna 2008 valmistuneeseen punagraniittiseen kiviholvisiltaan, joka rakennettiin Espoon 550-vuotisjuhliin.


title: Kannusillanmäki

text: Kannusillanmäellä on useita vanhoja taloja, joissa toimii nykyään kansalaisjärjestöjä. Espoon vanha kunnantalo sijaitsee myös mäellä. Nykyinen kaupungintalo on virastokeskuksessa ja vanhassa kunnantalossa toimii musiikkiopisto. Muita mäen taloja ovat kukkakauppa, joka oli ennen Villa Karyllin puutarhuri-talonmiehen asuntona, vuonna 1904 rakennettu Lilla Karyll ja vuonna 1921 valmistunut apteekki. Kannusillan itäpuolella on sisäänkäynti mäen sisään louhittuun Kannusillanmäen väestösuojaan. Rauhan aikana väestösuojaa käytetään liikunta- ja kulttuuritilana. Väestösuojassa järjestetään syksyisin vuosittaisen ikäluokan kutsunnat.


title: Kannusillanmäki

text: Kannusillanmäki on merkittävä luontotasku aivan Espoon keskuksen betonirakennusten vieressä. Mäen kasvillisuus on monipuolinen, perhoskanta runsas ja erittäin monipuolisen. Alue on niittyä, lehtomaista metsää ja kalliota. Biologi Jukka Jalava on pyydystänyt Kannusillanmäeltä vuosien 2003–2005 aikana yhteensä yli 700 eri perhoslajia. Kannusillanmäen perhoslajeista kirjotäpläkoi ("Ethmia quadrillella") on luokiteltu uhanalaiseksi, kuuyökkönen ("Polypogon lunalis") vaarantuneeksi, laji on itse asiassa miltei kadonnut manner-Suomesta, sekä vyöneilikkayökkönen ("Hadena compta") on luokiteltu silmälläpidettävän harvinaiseksi.


title: Salvatore Schillaci

text: Salvatore ”Totò” Schillaci (s. 1. joulukuuta 1964 Palermo, Italia) on italialainen jalkapalloilija, joka vuonna 1990 saavutti MM-pronssia ja oli kisojen maalikuningas.


title: Salvatore Schillaci

text: Schillaci syntyi köyhään sisilialaisperheeseen. Hän aloitti jalkapallouransa kotikaupunkinsa harrastelijajoukkueessa "Amat Palermossa". Vuonna 1982 hän solmi ammattilaissopimuksen Messinan kanssa ja teki joukkueessa kaikkiaan 61 maalia 219 ottelussa ennen siirtymistään Juventukseen vuonna 1989. Juventuksessa hän teki Serie A -debyyttinsä 27. elokuuta samana vuonna. Tulokaskaudellaan hän voitti Juventuksessa Italian Cup-mestaruuden sekä UEFA Cupin.


title: Salvatore Schillaci

text: Seuraavana kesänä Italian maajoukkueen valmentaja Azeglio Vicini valitsi Schillacin, jolla ei ollut lainkaan kansainvälistä kokemusta, 1990 MM-kotikisojen joukkueeseen. Italian ensimmäisessä ottelussa Itävaltaa vastaan Schillaci tuli vaihtomiehenä kentälle ja teki Italian 1-0-voitto-osuman. Schillaci tuli vaihdosta kentälle myös ottelussa Yhdysvaltoja vastaan. Tšekkoslovakiaa vastaan pelatussa 2-0-voittoon päättyneessä ottelussa Schillaci oli avauksessa ja teki Italian ensimmäisen maalin. Myös lukemiin 2-0 päättyneessä neljännesvälierässä Uruguayta vastaan, kuten myös 1-0-voittoon Irlannin tasavaltaa vastaan päättyneessä puolivälierässä, Schillaci onnistui maalinteossa. Myös välierässä Argentiinaa vastaan Schillaci teki maalin, mutta lukemissa 1-1 jatkoajankin jälkeen ollut ottelu eteni rangaistuspotkukilpailuun, josta jatkoon eteni Argentiina. 2-1-voittoon Englannista päättyneessä pronssiottelussa Schillaci ampui Italian voittomaalin pilkulta ja voitti kuudella maalillaan kisojen maalikuninkuuden. Hänet valittiin myös turnauksen parhaaksi pelaajaksi. Kaikkiaan Schillaci teki 16 ottelun maajoukkueurallaan seitsemän maalia.


title: Salvatore Schillaci

text: MM-kisojen jälkeen Schillaci pelasi vielä kaksi kautta Juventuksessa kunnes siirtyi Interiin, mutta kärsi oikeastaan koko ajan loukkaantumisista eikä koskaan päässyt huippuaikojensa vireeseen. Vuonna 1994 hän siirtyi ensimmäisenä italialaisena Japanin J-Liigaan Jubilo Iwatan joukkueeseen. Hän lopetti jalkapalloilijan uransa vuonna 1999.


title: Paul Krugman

text: Paul Robin Krugman (s. 28. helmikuuta 1953 New York) on yhdysvaltalainen taloustieteilijä. Hän sai vuonna 2008 Nobelin taloustieteen palkinnon kansainvälisen kaupan ja talousmaantieteen tutkimuksen kehittämisestä.


title: Paul Krugman

text: Krugman on kansantaloustieteen ja kansainvälisten suhteiden emeritusprofessori Princetonin yliopistossa. Hän on kirjoittanut useita kirjoja ja satoja artikkeleita. Lisäksi Krugman on kirjoittanut "The New York Timesiin", "Fortuneen" ja "Slateen".


title: Paul Krugman

text: Krugman suoritti kandidaatin tutkinnon Yalen yliopistossa 1974 ja väitteli tohtoriksi MIT:ssä vuonna 1977.


title: Paul Krugman

text: Krugman työskenteli apulaisprofessorina Yalen yliopistossa 1977–1980 ja MIT:ssä 1980–1984. Vuosina 1982–1983 hän oli Ronald Reaganin hallinnon taloudellisen neuvonantajaryhmän jäsen, minkä jälkeen hän toimi professorina MIT:ssa (1984–1994 ja 1996–2000) ja Stanfordissa 1994–1996 ennen siirtymistään Princetoniin vuonna 2000.


title: Paul Krugman

text: Vuonna 1991 Krugman sai American Economic Associationin myöntämän John Bates Clark -mitalin.


title: Paul Krugman

text: George W. Bushin ensimmäisellä presidenttikaudella Krugmanin arvioitiin nousseen "New York Timesin" kolumneillaan, kirjoillaan ja puheillaan Yhdysvaltojen opposition keulakuvaksi. ”Demokraattijohtaja John Kerryn esiintuloon 2004 asti Paul Krugmanista oli käytännöllisesti katsoen tullut Amerikan oppositiojohtaja – epätavallinen asema akateemiselle taloustieteilijälle”, arvioi uutistoimisto SBS 31. maaliskuuta 2004.


title: Paul Krugman

text: Krugman arvosteli jatkuvasti muun muassa Bushin talous- ja sosiaalipolitiikkaa. Hänen mukaansa Bushin politiikka suurensi kuilua rikkaiden ja köyhien välillä. Krugman vaati ”uutta New Dealia”, vähemmän sotilasmenoja ja enemmän sosiaali- ja lääkeohjelmia.


title: Paul Krugman

text: Krugman arvosteli kolumneissaan toistuvasti George W. Bushin hallintoa. Vuonna 2008 puhjenneeseen finanssikriisiin johtaneesta menosta hän varoitteli vuosia etukäteen.


title: Paul Krugman

text: Krugman pitää vuokrasääntelyä esimerkkinä huonosta taloudenpidosta, joka hyvistä tarkoituksistaan huolimatta johtaa vähäisempään asuntojen rakentamiseen, korkeampiin vuokriin ja rakennusten kurjistumiseen, kun omistajilla ei ole kunnon taloudellista kannustinta pitää huolta vuokra-asunnoista.


title: Paul Krugman

text: Vieraillessaan Sitran tilaisuudessa Helsingissä syyskuussa 2009 Krugman suhtautui pessimistisesti lähiajan talousnäkymiin, mutta piti yhtä tekijää toivoa herättävänä: jos maailmassa sitouduttaisiin ilmastomuutoksen torjuntaan eli hiilidioksidipäästöjen vähentämiseen, se saattaisi lisätä investointeja uuteen tekniikkaan ja luoda perustaa talouden elpymiselle.


title: Paul Krugman

text: Krugmanin mukaan Yhdysvaltojen demokratian perusajatus on kansakunta ilman jyrkkiä luokkaeroja. Se ei tarkoita tasapäisyyttä muttei pyri eliitin ja kansalaisten suureen kuiluun. Keskiluokkainen yhteiskunta ei synny automaattisesti talouskehityksestä vaan se täytyy luoda poliittisin toimin. 1930-luvun laman jälkeen länsimaissa rakennetussa hyvinvointiyhteiskunnassa tuloerot kaventuivat kaikissa ryhmissä, rikkaiden verot, sosiaaliturva, työttömyysturva ja vahva ammattiyhdistys eivät romuttaneet taloutta vaan se johti kestävimpään talousnousuun historiassa.


title: Paul Krugman

text: Krugmanin mukaan suuri tulojen eriarvoisuus yhteiskunnassa johtaa väistämättä suureen sosiaaliseen eriarvoisuuteen. Taloustieteilijöiden tutkimusten mukaan yhdenvertaisuutta ei saavuteta kasvottomilla markkinavoimilla vaan poliittisen vallan tasapainolla.


title: Paul Krugman

text: Teoksen "The Great Unraveling: Losing Our Way in the New Century" johdannossa on "Rules of reporting" eli toimitusperiaatteet: Miten kertoa tarina? Periaatteita voivat käyttää kaikki, jotka pyrkivät ymmärtämään uutisia. Krugmanin ohjeet toimittajille:


title: Alfred Berg

text: Alfred Berg on pohjoismainen sijoituspalveluyritys, jolla on toimipisteet Helsingissä, Tukholmassa ja Oslossa. Alfred Berg on itsenäinen osa BNP Paribas Asset Managementia. BNP Paribas myi Alfred Bergin Suomen toiminnot Elite varainhoito Oyj:lle elokuussa 2017.


title: Alfred Berg

text: Alfred Bergin perusti Carl Gustaf Hierzéel Ruotsissa 1863, samana vuonna kuin Tukholman pörssi avautui. Yritys lukeutui pohjoismaiden johtaviin sijoituspankkeihin. Yritys nimettiin sen vuonna 1901 ostaneen pankkiirin Alfred Bergin mukaan. Suurimman osan 1900-lukua Alfred Bergin omisti Kahmin perhe, ensin Gustaf Kahm vuodesta 1920, ja 1962 yrityksen otti haltuunsa hänen poikansa Bertil Kahm. Suku myi yrityksen Volvolle vuonna 1985. Yritys laajensi toimintaansa hankkimalla norjalaisen Gunnar Bøhn & Co:n pääosakkuuden. Norjaan laajentumisensa jälkeen Alfred Berg ulotti toimintansa myös Tanskaan ostamalla Tanskan vanhimman pankkiiriliikkeen, vuonna 1877 perustetun Brødr. Trierin.


title: Alfred Berg

text: 1990-luvun alussa Alfred Berg avasi toimipaikat Helsingissä, Lontoossa, New Yorkissa sekä Moskovassa ja päätyi maailman johtaville markkina-alueille. Vuonna 1995 Alfred Bergin osti ABN AMRO.


title: Alfred Berg

text: Alfred Bergin varainhoito sulautettiin täysin ABN AMRO Asset Managementiin vuonna 2004. Vuonna 2008 siitä tuli osa Fortis-pankkia. Huhtikuussa 2010 päättyneessä Fortis Investmentsin ja BNP Paribas Investment Partnersin sulautumisessa Alfred Bergistä tuli kansainvälisen varainhoitoyritysketju BNP Paribas Investment Partnersin osa.


title: Alfred Berg

text: Alfred Bergin yksiköt Suomessa ovat omaisuudenhoitopalveluita tarjoava Alfred Berg Omaisuudenhoito Suomi Oy ja rahastoyhtiö Alfred Berg Rahastoyhtiö Oy, jotka yhdessä työllistävät noin 30 henkilöä.


title: Satama Interactive

text: Satama Interactive Oyj oli Helsingin pörssissä listattu uusmediayhtiö, jonka pääomistaja oli Talentum. Yhtiö perustettiin syyskuussa vuonna 1997 Talentumin tytäryhtiöksi. Sataman tarina loppui runsaat kymmenen vuotta myöhemmin kuin sen toiminimi poistui 2.1.2008 Trainer's Housen fuusion jälkimainingeissa. Parhaimmillaan Satama Interactivella oli yhteensä yli 400 työntekijää Helsingissä, Tampereella ja Turussa, ja Suomen ulkopuolella Ruotsissa, Saksassa, Isossa-Britanniassa, Yhdysvalloissa ja Alankomaissa.


title: Satama Interactive

text: Suuren yleisön tietouteen Satama Interactive tuli vuonna 2000, kun sen osakeanti keräsi ihmisiä jonoksi asti yrityksen päätoimiston oven ulkopuolelle. Satama Interactiven pörssiarvo oli pörssilistauksen yhteydessä 420 miljoonaa euroa. Arvo kävi hetkellisesti yli 600 miljoonassa eurossa. Yritys kärsi muiden uusmediayhtiöiden tavoin 2000-luvun alun IT-kuplan puhkeamisesta. Satama Interactive joutui karsimaan runsaasti toimintojaan ja lopettamaan ulkomaisia toimipisteitään. Talentum myi koko omistuksensa (n. 60 % osakkeista) vuonna 2005.


title: Satama Interactive

text: Jari Sarasvuon hallinnoima Trainers' House osti keväällä 2007 merkittävän osuuden Satama Interactivesta, ja siitä tuli Sataman suurin yksittäinen osakkeenomistaja. Syksyllä 2007 Trainers' House ja Satama fuusioituivat. Vuoden 2008 alussa yhtiön viralliseksi nimeksi tuli Trainers' House Oyj. Satama Interactiven liiketoiminta suli miltei kokonaan Trainer's Housen fuusion jälkeen, yhtiön menettäessä asteittain sekä Nokian asiakkuuden että valtaosan Satama Interactiven entisestä henkilökunnasta. Vuonna 2010 Trainer's House myi enemmistöosuuden IT-liiketoiminnastaan eli Satama Interactiven viimeiset jäänteet AtBusiness Oy:lle.


title: Satama Interactive

text: Satama Interactive suunnitteli laajentumista New Yorkiin ja Pariisiin vuonna 1999. Satama Interactive osti saksalaisen uusmediayrityksen OWD Online Werkstattin heinäkuussa 1999. Düsseldorfilainen OWD palveli pääasiassa teollisuusasiakkaita. Elokuussa yhtiö osti pienen 8 hengen ruotsalaisen Brand Internet -yhtiön. M konseptisuunnittelija Marko Ahtisaari ja Peter Barkman toimivat Satama Interactiven Helsingin toimistossa kun suunnitelmat WAP-palveluista olivat kuumimmillaan. Myös suomalaisella pääomasijoittaja Capmanilla oli merkittävä osuus Sataman omistuksessa. Vaikka vuonna 1999 tammi-syyskuussa Satama teki tappiota jo 15,5 miljoonaa markkaa, alkoi Harri Roschier suunnitella Talentumissa Satama Interactiven vientiä pörssiin.


title: Satama Interactive

text: Satama tarjosi perjantaisin työntekijöilleen aamiaisen ja lounaalla viiniä. Henkilökuntaa vuonna 2000 oli 300 ja Sataman toimitusjohtajana toimi Heikki Rotko, kun 494 miljoonaa markan alun perin suursijoittajille tarkoitettua osakeantia ja –myyntiä suunniteltiin. Yritys listautui Helsingin pörssin NM-listalle 13.3.2000. Syntyi ennen näkemätön huuma: 13 euron nimellishintaista Sataman pörssiosakkeita jonotettiin, ja Sataman osakkeet ylimerkittiin 45-kertaisesti noin 78 euroon. Kaupankäynti alkoi maaliskuussa 2000 ja ensimmäisenä päivänä kauppaa tehtiin 21 euron hintaan. Yhtiön pörssiarvo ylitti tuolloin yli 600 miljoonan euron rajan. Yhtiön henkilöstöosakkaat ja sisäpiiri-rekisteriin kuuluneet neljä henkilöä myivät osan osakkeistaan runsailla voitolla. Sijoitusyhtiö Capman irtaantui suunnitellusti Satamasta listautumisen yhteydessä ja teki merkittävän tuoton alkuperäiselle riskisijoitukselleen.


title: Satama Interactive

text: Satama antoi tulosvaroituksen huhtikuussa 2000 kun se oli tehnyt liikevaihdon verran tappiota. Satama kuitenkin arvioi, että positiiviseen kuukausitulokseen pääseminen vie yksikkökohtaisesti 12-18 kuukautta. Suomen-johtaja Timo Hentunen erosi toukokuussa 2000, hänen tilalleen tuli yhtiön teknologiajohtaja Risto Koivula. Sataman pörssikurssi laski voimakkaasti, samoin kuin kaikkien muiden julkisten teknologiayhtiöiden ns. IT-kuplan puhkeamisen jälkeen huhtikuussa 2000. Rikospoliisi kuulusteli Sataman kolmea työntekijää ja yhtä entistä työntekijää tekijänoikeusrikkomuksiin liittyvien epäilyjen vuoksi. Poliisi suoritti myös etsinnän yhtiön tiloihin ja palvelimille. Epäilyt todettiin myöhemmin perättömiksi ja työntekijät syyttömiksi. USA:n liikevaihto ei kehittynyt suunnitellusti ja marraskuussa 2000 Satama irtisanoi USA:n toimintojensa johtajan Bill Millerin. Myöhemmin samana vuonna poliisi alkoi Rahoitustarkastuksen pyynnöstä selvittämään Sataman pörssitiedottamista, listautumista ja sisäpiirikauppoja. Vuoden lopussa Sataman pörssikurssi oli painunut 1,28 euroon. Esitutkinta kesti 4 vuotta mutta ei johtanut syytetoimiin. Vuonna 2000 30 miljoonan euron liikevaihtoa pyörittävä internet-yritys teki 17 miljoonaa euroa tappiota. Samalla yhtiö oli kasvanut vuoteen 2000 lähes 300 ihmistä työllistäväksi Suomen ylivoimaisesti suurimmaksi inernetkonsultiksi. Vuonna 2001 Sataman Suomen liiketoiminta kääntyi kannattavaksi ja karsimalla ulkomaan toimintoja; nopeasti kasvanut henkilökunta väheni vajaaseen 400:aan. Liikevaihto oli vuonna 2001 28,8 miljoonaa euroa (30,1 vuonna 2000) ja tappio oli laskenut vuoden 2000 17,0 miljoonasta 9,1 miljoonaan. Tuloksessa oli edelleen paljon ulkomaisten toimintojen lopettamiseen liittyviä alaskirjauksia.


title: Satama Interactive

text: Satama Interactive maksoi tammikuussa 2001 saksalaiselle Atama AG:lle aluksi noin 900 000 markkaa siitä, että se voi käyttää omaa nimeään Saksassa. Lisäksi Satama sitoutui maksamaan Atamalle kymmenen vuoden aikana 0,25-1 prosenttia Saksan-liikevaihdosta. Britannian toiminnot lopetettiin. Lokakuussa 2001 Satama lopetti tytäryhtiönsä Dallasissa USA:ssa ja toimitusjohtaja Rotko joutui eroamaan. Heikki Rotkon tilalle nimitettiin Sataman Saksan toiminnoista aiemmin vastannut Jan Sasse. Sataman vuoden tulos painui tappiolle. Helmikuussa 2002 Tamron entinen toimitusjohtaja Pauli Kulvik ja Alex Nieminen siirtyivät Satama Interactiven hallituksen jäseneksi. Johtajavaihdos ei kuitenkaan auttanut Sataman tuloksessa ja myös vuonna 2002 Satama teki 9,5 miljoonan alaskirjauksen emoyhtiön tilinpäätökseen. Kansainvälinen toiminta piti myös saada kannattavaksi ja uudelleenjärjestellä. Satama Deutschlandin liiketoiminta siirrettiin kesäkuussa 2003 Frank Rösnerin perustamaan NeoMOTION-yritykseen ja Sataman Keski-Euroopan toiminnot keskitettiin Amsterdamiin. Ruotsin toiminnot lopetettiin.


title: Satama Interactive

text: Vuosi 2002 oli ensimmäinen vuosi, jolloin Sataman kassavirta oli kääntynyt positiiviseksi, mutta alaskirjaukset veivät tuloksen edelleen tappiolle (-1,2 Meur). Vuonna 2003 Satama teki 0,5 miljoonan euron voiton 21 miljoonan euron liikevaihdolla. Vuonna 2004 Sataman tulos oli vajaan 24 miljoonan euron liikevaihdolla 1,4 miljoonaa plussalla.


title: Satama Interactive

text: Vuonna 2004 helmikuussa yhtiön osakkeenomistajille päätettiin palauttaa omia pääomia jakamalla 7,6 miljoonan euron pääomanpalautus. Pääsyynä oli, että Satamalla oli vielä tallessa merkittävä osa listautumisen yhteydessä saaduusta pääomasta ja sen myötä erittäin korkea omavaraisuusaste. Suurin pääoman palautuksen saaja oli yli 60 % yhtiöstä omistanut Talentum-konserni. Sataman toiminta oli vakiintunutta ja yrityksellä oli laaja kansainvälisten asiakkaiden lista. Merkittävimpiä asiakkaita olivat vuonna 2004 muun muassa ABN Amro, Audi, BMW Group, Factor 5, Findexa, Finnmatkat, KPN, Maa- ja metsätalousministeriö, Nokia, Pfizer, Reed Business Information, Sampo, S-ryhmä, TeliaSonera, Vodafone ja VR-yhtymä.


title: Satama Interactive

text: Rahoitustarkastus valitti kihlakunnansyyttäjän vapauttavasta vuoden 2004 päätöksestä ja valitti valtakunnansyyttäjän virastolle. Tilintarkastajana toiminut KPMG oli jo helmikuun alussa 2000 kiinnittänyt huomiota Sataman budjetointiin ja havainnut siinä puutteita. Syytteen mukaan Satama viivytteli tulosvaroituksen julkistamista vuonna 2000. Syyttäjä vaati yhtiön edustajille sakkoja ja yhtiölle yhteisösakkoa. Johto kiisti syytteet ja tuomioistuimet hylkäsivät kaikki syytteet.


title: Satama Interactive

text: Satama Interactive palasi Saksan markkinoille ostamalla NeoMotion-yrityksen kesäkuussa 2005. Joulukuussa 2005 Quartalilta ostettiin Satama MST:n. Maaliskuussa 2008 Satama Interactiven hallitukseen tuli Saunalahden ex-toimitusjohtaja Matti Vikkula ja it-yrittäjä Aarne Aktan. Sataman toimitusjohtajana viisi vuotta toiminut Jan Sasse sai lähteä. Uusi toimitusjohtaja oli Fujitsu Servicesilta siirtynyt Jarmo Lönnfors. Vuonna 2006 Satama perusti ensimmäinen maailmanluokan analytiikkayksikön Suomeen. Analytiikkayksikössä vaikuttivat yritysostojen myötä muun muassa Aboavista Oy:n perustajat Kalle Heinonen ja Steve Jackson, sekä Heimo Consulting Oy:n perustajat Kenneth Lindforss ja Eppu Ylälahti. Kesäkuussa 2006 Satama irtisanoi 13 henkilöä ja koko henkilöstö väheni 56:lla ulkoistusten ansiosta. Sataman likevaihto oli kääntynyt voimakkaaseen kasvuun ja päätyi vuonna 2006 35 miljoonan euroon. Tulosta syntyi niukasti eli 0,2 miljoonaa euroa.


title: Satama Interactive

text: Elisan ja Kemiran suurimpiin omistajiin kuulunut Ari Salmivuori nousi toiseksi pääomistajaksi vuonna 2009 ja Jari Sarasvuon Trainers' House kasvatti omistustaan 16,8 % syksyllä 2006. Sataman liikevaihto lähti kasvuun.


title: Satama Interactive

text: Vuonna 2007 Satama ja Trainers' House yhdistyivät. Yhdistymissopimus oli noin 60 miljoonan euron arvoinen. Satama osti Trainers’ Housen osin velkarahalla ja se maksoi noin puolet kauppasummasta käteisenä ja loput omilla osakkeillaan. Sarasvuo sai yrityskaupassa 27 miljoonaa euroa käteistä ja 35,9 prosenttia uuden pörssiyhtiön Trainers' Housen osakkeista. Fuusio epäonnistui ja suuri osa Sataman vanhasta henkilöstöstä lähti yrityksestä. Satama jatkoi jonkin aikaa tytäryhtiönä omalla nimellään mutta vuoden 2008 alkupuolella yhdistynyt yhtiö muutti nimensä Trainers Houseksi. Trainer's Housen suojissa Sataman liiketoiminnasta suli merkittävä osa. Jo vuoden 2007 Trainer's Housen liikevaihto oli pienepi kuin edellisen vuoden Sataman liikevaihto.. Vuonna 2010 Trainers's House myi Sataman liiketoiminnan rippeiden enemmistöosuuden AtBusiness Oy:lle. Trainers' House omistaa uuden yhtiön osakkeista vajaa 20 prosenttia.


title: Satama Interactive

text:
Paitsi että Satama Interactive oli aikansa suurin ns. Uusmedia-yhtiö eli verkkoliiketoiminnan konsulttiyritys, se toimi kymmenen olemassaolo vuosien aikana monien uusien yrittäjien ja yritysten hautomona. Sataman entiset työntekijät ovat perustaneet mm.
Super Analytics Oy:n, Sulake Corporation Oy:n, Dopplrin, Kwanticin, Mearran, Gyllene Skor-toimiston sekä suuren määrän muita teknologia- design- ja internet-konsulttia. Suurimpiin satamalähtöisiin toimijoihin kuuluvat Avaus ja AtBusiness Oy. Entisiä satamalaisia löytyy useista toimialla toimivissa yhtiöistä. Tämä ilmenee mm. Linkedinissä ja Facebookissa toimivissa Satama Alumni ryhmissä. Sataman entiset työntekijät järjestävät edelleen vuosittaisia tapahtumia, jotka houkuttelevat sadoittain entisiä satamalaisia mukaansa.


title: STP

text: STP voi tarkoittaa:


title: Henri Scheweleff

text: Henri Scheweleff (s. 15. huhtikuuta 1983 Vaasa) on suomalainen jalkapalloilija, joka edustaa Kolmosessa pelaavaa FC Jukolaa. Hän on pelipaikaltaan vasen laitahyökkääjä.


title: Henri Scheweleff

text: Scheweleff edusti Ruotsin Allsvenskanin Örgryte IS:ää, mutta oli kauden 2007 lainalla Vaasan Palloseurassa Veikkausliigassa hän on esiintynyt myös Tampere Unitedissa. Maaliskuussa 2010 Henri Scheweleff siirtyi Tampereen Ilvekseen. Scheweleff edusti Tampereen Ilvestä kaudet 2010–2013 pelaten kolme kautta edustusjoukkueen riveissä Kakkosta ja kaudella 2013 Ilveksen kakkosjoukkueessa Vitosta. Scheweleff palasi Kolmosessa pelaavan FC Kiiston paitaan syksyllä 2013. Syksyllä 2015 hän siirtyi Kolmoseen nousseeseen FC Jukolaan.


title: Henri Scheweleff

text: Scheweleff on pelannut kolme ottelua Suomen maajoukkueessa. Debyyttinsä hän teki Omania vastaan 3. joulukuuta 2004.


title: Lukoil

text: PAO Lukoil () on Venäjän suurimpia yrityksiä ja maailman suurimpia yksityisiä öljy-yhtiöitä. Lukoilin merkittävänä omistajana on oligarkki Vagit Alekperov, joka yksityisti osan itselleen vuonna 1993.


title: Lukoil

text: Talousjulkaisu Forbesin kevään 2012 listauksessa yhtiö luokiteltiin Venäjän toiseksi ja maailman 68:nneksi suurimmaksi julkisesti noteeratuksi yhtiöksi. Vuoden 2014 listauksessa yhtiön sijoitus oli pudonnut: se oli tällöin Venäjän 4:nneksi suurin ja maailman 83:nneksi suurin julkisesti noteerattu yhtiö.


title: Lukoil

text: Lukoil muodostui vuonna 1991, kun Hanti-Mansian kaupunkien mukaan nimetyt pienemmät öljy-yhtiöt Langepasneftegas, Uraineneftegaz ja Kogalymneftegaz yhdistyivät (näistä nimi "LUKoil"). Kahden vuoden kuluttua tämä valtionyhtiö yksityistettiin. Lukoilin silloinen toimiva johto, Vagit Alekperovin säestyksellä, yksityisti itselleen merkittävän osuuden. Operaation yhtenä avustajana toimi toinen oligarkki Nikolai Tsvetkov.


title: Lukoil

text: Lukoililla on öljyntuotantoa Venäjän ohella muun muassa Azerbaidžanissa, Egyptissä, Kazakstanissa ja Uzbekistanissa. Yhtiö osallistuu öljynetsintään ja selvittelee tai valmistelee tuotantoa muun muassa Egyptissä, Ghanassa, Irakissa, Kolumbiassa, Norsunluurannikolla, Romaniassa, Saudi-Arabiassa, Sierra Leonessa, Venezuelassa, Vietnamissa.


title: Lukoil

text: Yhtiön jalostamot ja muut petrokemian teollisuuslaitokset sijaitsevat Venäjän ohella muun muassa Bulgariassa, Hollannissa, Italiassa, Romaniassa ja Ukrainassa.


title: Lukoil

text: Lukoililla oli vuoden 2011 vuosikertomuksen mukaan huoltoasemia useissa Euroopan maissa, kuten Venäjällä, Baltian maissa, Belgiassa, Italiassa, Luxemburgissa, Moldovassa, Montenegrossa, Puolassa, Romaniassa, Serbiassa, Slovakiassa, Tšekissä, Turkissa, Valko-Venäjällä ja Unkarissa. Huoltoasemat kulkevat pääsääntöisesti Lukoil-tuotemerkin alla. Vielä vuoden 2014 alussa yhtiöllä oli huoltoasemaverkosto myös Ukrainassa, mutta se jouduttiin myymään ainakin nimellisesti pois Venäjän Ukrainan sotatoimien ja Boikotoi venäläisiä tuotteita! -kampanjan seurauksena romahtaneen myynnin tuloksena.


title: Lukoil

text: Lukoil hankki itselleen huoltamoketjun Suomesta vuonna 2005 ostamalla Teboilin koko osakekannan.


title: Lukoil

text: Yhdysvalloissa Lukoil osti vuonna 2011 yhdysvaltalaiselle Getty Oilille kuuluvan käyttöomaisuuden ja aloitti näin huoltamotoimintansa Yhdysvalloissa. Amerikkalainen ConocoPhillips osti Venäjän valtiolle kuuluneen 7,6 % osuuden Lukoilista vuonna 2004 ja allekirjoitti sopimuksen, minkä mukaan sen osuus Lukoilista voi nousta 20 %:iin.


title: Liechtensteinin jalkapallomaajoukkue

text: Liechtensteinin jalkapallomaajoukkue edustaa Liechtensteinia kansainvälisissä jalkapallon maajoukkuekilpailuissa. Se ei ole koskaan selviytynyt maailman- tai Euroopan-mestaruuskilpailujen lopputurnaukseen.


title: Liechtensteinin jalkapallomaajoukkue

text: Liechtenstein on pelannut virallisia maaotteluita vuodesta 1982 lähtien, mutta ensimmäisen kerran se osallistui arvokisojen karsintoihin vasta 1996 Englannin EM-kisoihin, missä sen ainoa valopilkku oli 0–0-tasapeli Irlannin kanssa. Sittemmin liechtensteinilaiset seurajoukkueet alkoivat ottaa osaa Sveitsin sarjoihin ja jonkinasteista kehitystä on tapahtunut, mukana on muun muassa joitakin ammattilaispelaajia kirkkaimpana tähtenä Mario Frick, mutta satunnaisia poikkeuksia lukuun ottamatta joukkue on säilyttänyt paikkansa "pisteautomaattina" isompia joukkueita vastaan.


title: Liechtensteinin jalkapallomaajoukkue

text: Huono menestys innoitti brittiläisen kirjailijan Charlie Connellyn seuraamaan joukkueen taivalta 2002 MM-kisojen karsinnoissa, joissa joukkue hävisi kaikki kahdeksan otteluaan kykenemättä tekemään yhtään maalia. Sittemmin joukkue on sillon tällöin väläytellyt parempia otteita. 2006 MM-karsinnoissa se saavutti historiansa ensimmäisen vierasvoiton ja ensimmäisen voittonsa MM-karsinnoissa voitettuaan Luxemburgin 0–4. Luxemburg kaatui myös Liechtensteinissa. Lisäksi joukkue saavutti tasapelit Slovakiaa sekä edellisten EM-kisojen hopeajoukkuetta Portugalia vastaan.


title: 2C-B

text: 2C-B on lievästi empatogeeninen ja psykedeelinen fenetyyliamiini-johdannainen joka kuuluu 2C-kemikaalien ryhmään, jonka Alexander Shulgin syntetisoi vuonna 1974. 2C-B tuli markkinoille 1980-luvulla laillisena ekstaasin korvikkeena. Nykyään se luokitellaan huumausaineeksi ja sen myynti on laitonta.


title: 2C-B

text: Erowid-sivun mukaan tyypillinen annos on 15-25 mg syötynä. Syötynä täydet vaikutukset ilmenevät 45-75 minuutissa ja kestävät 4-6 tuntia.


title: 2C-B

text: 2C-B on vaikutuksiltaan MDMA:n ja LSD:n kaltainen, mutta huomattavasti miedompi. Vaikutukset vaihtelevat suuresti annostuksen ja käyttäjän mukaan.


title: Skotlannin jalkapallomaajoukkue

text: Skotlannin jalkapallomaajoukkue edustaa Skotlantia kansainvälisissä jalkapallon maajoukkuekilpailuissa. Skotlanti on yhdessä Englannin kanssa maailman vanhin jalkapallomaajoukkue. Maat kohtasivat Patrickin West of Scotland Cricket Clubilla vuonna 1872 kautta aikain ensimmäisessä jalkapallomaaottelussa, joka päättyi maalittomaan tasapeliin.


title: Skotlannin jalkapallomaajoukkue

text: Maailmanmestaruuskisojen lopputurnauksessa Skotlanti on pelannut kahdeksan kertaa, 1974–1990 peräti viidesti peräkkäin, mutta on joka kerta jäänyt alkulohkoon. Kolmesti jatkoon pääsy on ollut maalierosta kiinni. Skotlanti olisi päässyt myös vuoden 1950 kisoihin, mutta päätti sittemmin jättäytyä pois. EM-kisoihin joukkue on selviytynyt kahdesti, mutta niissäkin taival on molemmilla kerroilla katkennut alkulohkoon.


title: Skotlannin jalkapallomaajoukkue

text: Skotlanti ei ole itsenäinen valtio, eikä sillä ole omaa kansalaisuuslakia, vaan skotlantilaiset ovat Yhdistyneen kuningaskunnan kansalaisia, ja Britannian neljä jalkapalloliittoa (Englanti, Skotlanti, Wales ja Pohjois-Irlanti) ovat keskenään sopineet käytännöistä, joiden perusteella pelaajat ovat edustuskelpoisia maajoukkueissa.


title: Skotlannin jalkapallomaajoukkue

text: Nykykäytännön mukaan pelaaja on edustuskelpoinen, jos vähintään yksi hänen isovanhemmistaan on syntyisin alueelta. Syksyllä 2009 sovittiin kuitenkin uudesta säännöstä, jonka mukaan pelaaja on edustuskelpoinen, jos hän ennen 16 ikävuotta on käynyt maassa koulua vähintään viiden vuoden ajan. Esimerkiksi maahanmuuttajat eivät ole säännön mukaan olleet kelvollisia Skotlannin maajoukkueeseen, vaikka heillä olisi Yhdistyneen kuningaskunnan kansalaisuus ja he muutoin täyttäisivät FIFA:n ehdot edustusoikeuteen


title: Skotlannin jalkapallomaajoukkue

text: ¹ Yli 50 maaottelua.


title: Liga I

text: Liga 1 on Romanian jalkapallon pääsarja. Romanian jalkapallon mestaruussarja käynnistyi kaudella 1909–1910. Ennen kautta 2006–2007 korkein sarjataso tunnettiin nimellä Divizia A, mutta nimeä täytyi vaihtaa kun havaittiin, että nimi oli rekisteröity tavaramerkki. Liga 1 on osa kaksi ylintä sarjatasoa käsittävää LPF-ammattilaisliigaa ("Liga Profesionista de Footbal").


title: Yhtälöryhmä

text: Yhtälöryhmä on joukko yhtälöitä, joilla on yhteiset muuttujat ja jotka ovat kaikki voimassa samaan aikaan. Muuttujien yhteisyys merkitsee sitä, että muuttujien arvojen oletetaan olevan kaikissa yhtälöissä samat. Jos kahden yhtälön ratkaisut poikkeavat toisistaan, ne eivät voi molemmat kuulua sellaiseen yhtälöryhmään, jolla on ratkaisu. Yhtälöryhmää, jossa on kaksi yhtälöä, sanotaan yhtälöpariksi.


title: Yhtälöryhmä

text: Yhtälöryhmän ratkaisulla tarkoitetaan, että jokaiselle ryhmässä esiintyvälle muuttujalle löydetään yksikäsitteinen arvo. On kuitenkin mahdollista, että useampikin muuttujien arvoyhdistelmä toteuttaa ryhmän yhtälöt (onhan myös esimerkiksi yhtälöllä formula_1 äärettömän monta ratkaisua), joten yhtälöryhmän ratkaisemisella tarkoitetaankin usein kaikkien mahdollisten ratkaisujen löytämistä.


title: Yhtälöryhmä

text: Ratkaistaan esimerkiksi ympyrän ja suoran leikkauspisteet:


title: Yhtälöryhmä

text: Tässä esimerkissä muuttujien x ja y mahdollisia ratkaisupareja olisi kaksi. Yhtälöitä hieman muokkaamalla voisimme tuottaa tapaukset, joissa ratkaisupareja on vain yksi (suora sivuaa ympyrää) tai ei lainkaan (suora ja ympyrä eivät kosketa toisiaan).


title: Yhtälöryhmä

text: Yhtälöryhmällä ei siis välttämättä ole ratkaisua laisinkaan. Ratkaisujen puute voi ilmetä esimerkiksi seuraavilla tavoilla:Lineaarinen yhtälöryhmä on yhtälöryhmän erikoistapaus, jossa yhtälöryhmän kaikki yhtälöt ovat lineaarisia eli muotoa formula_8 missä formula_9. Lineaarinen yhtälöryhmä voidaan esittää matriisimuodossa, ja lineaarisen yhtälöryhmän ratkaisemiseen on olemassa tehokkaita matriisilaskentaan perustuvia menetelmiä.


title: Yhtälöryhmä

text: Jotta ryhmän muuttujille olisi mahdollista löytää yksikäsitteiset arvot, ryhmässä täytyy usein olla keskenään riippumattomia yhtälöitä vähintään yhtä monta kuin tuntemattomia muuttujiakin. Kuitenkin jos esimerkiksi yhtälöiden mahdollisia ratkaisuja rajoittavat jotkin asiat, yhtälöitä ei välttämättä tarvitakaan niin monta kuin muuttujia on. Esimerkiksi yhtälöllä formula_10 on yksikäsitteinen ratkaisu x:lle ja y:lle, jos nämä luvut ovat reaalilukuja.


title: Yhtälöryhmä

text: Yhtälöiden riippumattomuus tarkoittaa sitä, ettei ryhmän yhtälöistä yhtäkään voi johtaa muista yhtälöistä (esimerkiksi formula_11 ⇒ formula_12). Jos esimerkiksi osa yhtälöistä on keskenään ekvivalentteja eli identtisesti tosia, näistä samoista yhtälöistä voidaan poistaa kaikki paitsi yksi ja tutkia tämän jälkeen uudelleen vaatimusta yhtälöiden vähimmäismäärästä.


title: Yhtälöryhmä

text: Jos yhtälöryhmässä on vähemmän tuntemattomia muuttujia kuin riippumattomia yhtälöitä, yhtälöryhmälle ei ole yksikäsitteisiä ratkaisuja. Tällöin joidenkin muuttujien arvot voivat määräytyä vasta sitten, kun muiden muuttujien arvot tunnetaan tai asetetaan.


title: Yhtälöryhmä

text: Yhtälöryhmä on mahdollista ratkaista joko algebrallisesti tai numeerisesti. Usein ihminen hakee ratkaisua algebrallisesti, kun taas tyypillinen tietokoneohjelma käyttää numeerista menetelmää.


title: Yhtälöryhmä

text: Symbolisessa eli algebrallisessa ratkaisussa pyritään yksi kerrallaan ratkomaan muuttujia ja vähentämään riippumattomien yhtälöiden määrää, kunnes kaikkien muuttujien arvot tunnetaan. Eräs mahdollinen tapa edetä on ilmaista yksi muuttuja muiden muuttujien avulla ja sijoittaa saatu lauseke muuttujan tilalle muihin yhtälöihin. Tätä menetelmää voidaan toistaa, kunnes jäljellä on enää yksi yhtälö ja yksi tuntematon. Tämän yhtälön ratkaisuna saadaan yhdelle muuttujalle arvo, ja ketjua voidaan edetä takaperin sijoittaen aina edelliseen yhtälöön juuri ratkaistun muuttujan arvo.


title: Yhtälöryhmä

text: Toinen mahdollinen tapa ratkaista yhtälöryhmiä algebrallisesti on lisätä tai vähentää yhden yhtälön molemmat puolet toisesta yhtälöstä. Tällä tavoitellaan sitä, että lausekkeissa saataisiin jotkin termit kumoamaan toisensa niin, että yksi muuttuja häviää saadusta yhtälöstä kokonaan. Näitä kahta menetelmää on usein hyödyllistä yhdistää, ja sama menetelmä ratkaisuketjun kelaamisesta taaksepäin toimii, kunhan yhden muuttujan arvo on saatu ratkaistua.


title: Yhtälöryhmä

text: Numeerisessa ratkaisussa tutkitaan, millä muuttujien arvoilla kaikki ryhmän yhtälöt täyttyvät yhtä aikaa. On olemassa algoritmeja, joilla tietystä muuttujien alkuarvauksesta osataan lähteä etsimään ratkaisua ilman, että kaikkien muuttujien jokainen mahdollinen arvo käytäisiin läpi (mikä on usein mahdotontakin).


title: Yhtälöryhmä

text: Symbolisesti yhtälöitä ratkaisevat tietokoneohjelmat ovat yleensä huomattavasti vaikeampia ohjelmoida kuin numeerista menetelmää käyttävät vastineensa, koska ohjelman täytyy osata ratkoa monentyyppisiä funktioita. Symbolinen menetelmä tuottaa kuitenkin mahdollisuuksien mukaan ratkaisujen tarkat arvot (esimerkiksi formula_13), kun taas numeerisella menetelmällä löydetään vain likiarvoja (esimerkiksi 1,7724539). Monet symboliset ohjelmat käyttävät Gröbnerin kantoja polynomiyhtälöryhmien ratkaisemiseen. Lineaariset yhtälöryhmät on mahdollista ratkaista myös yksinkertaisemman Gaussin-Jordanin eliminoimismenetelmän avulla.


title: Yhtälöryhmä

text: Menetelmillä on myös omat rajoituksensa: Joitakin yhtälöitä ei ole edes mahdollista ratkaista symbolisesti (esimerkiksi formula_14), ja toisaalta tietokoneen käyttämä liukulukujen tarkkuuden pienuus voi estää löytämästä numeerista ratkaisua nopeasti tai lainkaan. Numeerista menetelmää käyttäessä voisi esimerkiksi törmätä ongelmaan, jossa jotakin jaetaan lausekkeella formula_15. Tämä on monen ohjelman mielestä 0, mutta jako nollalla käytännössä estää löytämästä mitään ratkaisua. Algebrallisesti yhtälöitä ratkaiseva ohjelma ei kokisi tätä lauseketta ongelmaksi lainkaan.


title: Yhtälöryhmä

text: Kysymys, ratkeaako yhtälö symbolisesti vai ei, ei ole pelkästään tietokoneen ongelma. Sama rajoitus koskee myös ihmistä, sillä monille yhtälöille ei tosiaankaan ole yksinkertaisesti mahdollista saada tarkkaa ratkaisua. Tällöin sekä tietokone että ihminen joutuvat turvautumaan numeeriseen likiarvoon ja ratkaisemaan muut yhtälöt samaten likimääräisesti.


title: Ilpo Tiihonen

text: Ilpo Tiihonen (s. 1. syyskuuta 1950 Kuopio) on suomalainen runoilija.


title: Ilpo Tiihonen

text: Tiihosen vanhemmat ovat postinhoitaja Esko Tiihonen ja postivirkailija Aino Väntsi. Tiihonen pääsi ylioppilaaksi vuonna 1971 ja opiskeli sen jälkeen Helsingin yliopistossa. Hän asuu Helsingissä.


title: Ilpo Tiihonen

text: Tiihoselle myönnettiin valtion taiteilijaeläke vuonna 2012.


title: Ilpo Tiihonen

text: Tiihosen puoliso on harmonikkataiteilija Merja Ikkelä..


title: Sirkka Turkka

text: Sirkka Turkka (s. 2. helmikuuta 1939 Helsinki) on suomalainen runoilija.


title: Sirkka Turkka

text: Turkan vanhemmat ovat majuri Josef Wilhelm Turkka ja kanslisti Elsa Mirjam Luoko. Hän pääsi ylioppilaaksi Munkkiniemen yhteiskoulusta 1962, valmistui humanististen tieteiden kandidaatiksi Helsingin yliopistosta 1967, valmistui tallimestariksi Ypäjän hevoshoitokoulusta 1970. Hän on ollut mukana Iowan yliopiston kirjailijaohjelmassa 1991.


title: Sirkka Turkka

text: Turkka on työskennellyt Helsingin kaupungin kouluvirastossa 1960-luvulla ja 1971–1972, lomasijaisena Auroran sairaalan kirjastossa 1965, Nikkilän sairaalan kirjastossa 1974–1975, Espoon tallissa tallimestarina 1980–1981 ja hevosten hoitajana Honkolan kartanossa Urjalassa 1984−1986. Hän on ollut vapaa kirjailija vuodesta 1974. Hän asuu Lohjalla.


title: Stratford-upon-Avon

text: Stratford-upon-Avon on noin asukkaan kaupunki Warwickshiren kreivikunnassa Keski-Englannissa, Avonjoen varrella. Se tunnetaan etenkin Shakespearen syntymäkaupunkina, ja siellä vierailee vuosittain yli kuusi miljoonaa turistia.


title: Stratford-upon-Avon

text: Stratford-upon-Avon syntyi paikalle, jossa vanha roomalaisten tie ylitti Avonjoen kahlaamoa pitkin. Kahlaamon paikalle rakennettiin kivinen holvisilta 1400-luvulla ja sen viereen toinen silta 1800-luvulla. Kaupunkioikeudet se sai vuonna 1553.


title: Stratford-upon-Avon

text: Shakespeare syntyi vuonna 1564 ristikkorakenteisessa talossa Henleykadulla ja kävi paikallista latinakoulua. Vuonna 1597 hän muutti Lontoosta takaisin synnyinkaupunkiinsa ja kuoli siellä 1616. Hänet on haudattu Pyhän kolminaisuuden kirkon hautausmaalle.


title: Stratford-upon-Avon

text: Stratford-upon-Avonissa ryhdyttiin vaalimaan Shakespearen muistoa vasta vuonna 1769, kun kaupungissa vietettiin ensimmäistä kertaa kirjailijan syntymäpäivää David Garrickin aloitteesta. Joen partaalle on rakennettu Shakespeare-keskus, johon kuuluu kirjasto ja taidegalleria (1881) ja teatteri (1932). Joka vuosi kaupungissa juhlitaan Shakespearea hänen kuolinpäivänään 23. huhtikuuta, ja Royal Shakespeare Theatre esittää maaliskuusta lokakuuhun hänen näytelmiään.


title: Stratford-upon-Avon

text: Turismin lisäksi kaupungin työllistäjiä ovat alumiinituotteiden ja kanavaveneiden valmistus sekä vakuutustoiminta.


title: Armahdus

text: Armahdus on hallinnollinen menettely, jossa hallitsija tai armahdusoikeutta käyttävä toimielin voi vapauttaa tuomitun rikollisen rangaistuksesta tai sen osasta, tai lieventää rangaistusta. Tyypillisimpiä armahduksia ovat kuolemanrangaistuksen muuttaminen pitkäksi vankeusrangaistukseksi, tai ehdottoman vankeusrangaistuksen loppuosan muuttaminen ehdolliseksi, kun alkuosa on kärsitty mallikelpoisesti.


title: Armahdus

text: Suomessa on ollut yleistä, että tasavallan presidentti armahtaa elinkautiseen vankeuteen tuomitun noin 10–15 vuoden kuluttua. Armahduksen merkitystä elinkautisvankien kohdalla on nyttemmin vähentänyt 1. lokakuuta 2006 voimaan tullut lainuudistus, jolla Helsingin hovioikeudelle annettiin oikeus hakemuksesta vapauttaa elinkautiseen tuomittu ehdonalaiseen vapauteen.


title: Armahdus

text: Suomessa armahduksesta säädetään perustuslain 105 §:ssä, jossa on säännökset sekä yksittäisestä armahduksesta että yleisestä armahduksesta eli amnestiasta. Yksittäisessä tapauksessa armahduksesta päättää tasavallan presidentti saatuaan lausunnon korkeimmalta oikeudelta. Yleisestä armahduksesta on säädettävä lailla.


title: Armahdus

text: Alun perin Ruotsin kuningas käytti sekä lainsäädäntövaltaa että ylintä rikoksia koskevaa tuomiovaltaa. Kuninkaan ratkaisuvalta siirtyi 1700-luvun kuluessa valtaneuvostolle ja oikeusrevisiolle, mutta valtion päämiehelle jäi edelleen oikeus armahtaa rikollisia yksittäistapauksissa. Autonomian aikana armahdusoikeus oli Venäjän keisarilla. Ennen vuoden 1919 hallitusmuodon säätämistä senaatin oikeusosasto valmisteli armahdusasiat esiteltäviksi keisarille. Kun oikeusosasto katsoi anomuksen "ansaitsevan huomiota", se lähetti asian oman lausuntonsa kera hallitsijan ratkaistavaksi. Muussa tapauksessa oikeusosasto saattoi itse hylätä anomuksen. Vuoden 1919 hallitusmuodossa armahdusoikeus siirrettiin tasavallan presidentille.


title: Armahdus

text: Perustuslain mukaan presidentti voi armahtaa tuomioistuimen määräämästä rangaistuksesta tai muusta rikosoikeudellisesta seuraamuksesta joko kokonaan tai osittain. Armahdus vaikuttaa vain rangaistuksen täytäntöönpanoon; se ei poista rikoksen syyksilukemista. Armahdettu henkilö on armahduksen jälkeenkin syyllinen tuomittuun tekoon. Armahdus ei myöskään merkitse aikaisemman tuomion muuttamista tai puuttumista muutenkaan tuomioistuimen antamaan päätökseen.


title: Freak Out!

text: Freak Out! on Frank Zappan ja hänen silloisen yhtyeensä The Mothers of Inventionin ensimmäinen albumi vuodelta 1966.


title: Freak Out!

text: Vaikka levy ei aluksi ollut suuri kaupallinen menestys, sitä pidetään yhtenä psykedeelisen rockin keskeisimmistä teoksista. Levy on popmusiikin historian ensimmäisiä konseptialbumeita sekä toinen tupla-albumi (se on julkaistu pari kuukautta Bob Dylanin "Blonde on Blonden" jälkeen). Paul McCartneyn mukaan levy oli Beatlesin "Sgt. Pepper" -albumin esikuva. Tuplan ensimmäinen levy koostuu kantaa ottavista, parodisista lauluista, ja toinen levy kokeellisesta materiaalista. Useissa ensimmäisen levyn kappaleissa kritisoidaan Zappan myöhempien levyjen tapaan amerikkalaista pinnallista elämäntapaa. "I Ain't Got No Heart" ja "Go Cry on Somebody Else's Shoulder" taas ovat "anti-rakkauslauluja". Sen sijaan esimerkiksi "How Could I Be Such a Fool", "You Didn't Try to Call Me" sekä "Any Way the Wind Blows" ovat näennäisen vilpittömiä yrityksiä säveltää laadukasta pop-musiikkia, eikä niissä ulkoisesti ole humoristisia elementtejä. Kappaleet kuten "Hungry Freaks, Daddy" ja "You're Probably Wondering Why I'm Here" ovat Zappan julistusta hänen oman asenteensa puolesta, ja "Motherly Love" on jonkinlainen Mothers-yhtyeen esittelykappale.


title: Plastic Tree

text: Plastic Tree (プラスティック トゥリー) on vuonna 1993 perustettu japanilainen rockyhtye. Plastic Tree on vaihtanut rumpalia kolmesti, mutta muutoin kokoonpano on pysynyt samana alusta alkaen.


title: Plastic Tree

text: Plastic Treen alkutuotannossa ovat korostuneet vahvat The Cure ja Radiohead -vaikutteet. Vuosien varrella yhtyeen soundi on muuttunut melankolisesta brittipopista enemmän kitararockiksi, tosin melankolisuus on pysynyt samana tai jopa lisääntynyt vuosien varrella. Aluksi kappaleet olivat lähinnä Tadashin säveltämiä ja Ryutaron sanoittamia, mutta nykyään jokainen bändin jäsen osallistuu sekä sävellys- että sanoitustyöhön.


title: Plastic Tree

text: Plastic Tree esiintyi ensimmäisellä euroopankiertueellaan heinäkuussa 2006 Helsingin Nosturissa. Entiset jäsenet:


title: Pekka Nuotio

text: Pekka Nuotio (21. helmikuuta 1929 Viipuri – 17. maaliskuuta 1989 Helsinki) oli suomalainen Wagner-tenori, joka nousi alallaan maailman huipulle. Häntä pidetään yhtenä suomalaisten tenoreiden parhaimmista. Ansioistaan Pekka Nuotiolle on myönnetty Suomen Leijonan ritarikunnan Pro Finlandia -mitali.


title: Pekka Nuotio

text: Nuotio opiskeli laulua yksityisesti jo nuorena aikuisena. Samoin hän sai opetusta musiikin teoriassa. Vuosina 1959–1964 hän teki useita opintomatkoja Italiaan, Itävaltaan ja Saksaan.


title: Pekka Nuotio

text: Nuotio oli lähtöisin vaatimattomista oloista. Evakkotaipaleella hän joutui asumaan Hattelmalan kylään Vanajan kunnassa, mistä hän laulajanuran edetessä muutti Helsinkiin. Hänen isänsä oli muusikko Torsten Nuotio ja äiti Helli Lahja Nakari. Pekka Nuotio avioitui vuonna 1948 Helka Helena Kurjenkallion kanssa, ja heille syntyi lapset Pirjo 1948, Virpi 1951 ja Tarja 1955. Nuotion setä oli muusikko Auvo Nuotio ja serkku laulaja ja muusikko Vesa Nuotio.


title: Pekka Nuotio

text: Nuotio piti ensikonserttinsa 1955 ja sai sen jälkeen opetusta Olavi Nybergiltä. Nuotio oli Suomen kansallisoopperan johtava draamallinen tenori vuodesta 1957. Kansallisoopperan lisäksi hän esiintyi Berliinin, Stuttgartin, Prahan, Tukholman ja Oslon oopperataloissa. Uran huippukohtia olivat esiintymiset New Yorkin Metropolitan-oopperan vanhalla lavalla vuonna 1966 ja uudella lavalla 1967.


title: Pekka Nuotio

text: Myös Düsseldorfin, Budapestin, Covent Gardenin sekä Sadler's Wellsin (Lontoo) oopperalavat ovat olleet Pekka Nuotion esiintymisareenoina. Sydneyn uuden oopperatalon avajaisissa hän lauloi 1973, Skotlannin musiikkijuhlilla (Glasgow-Newcastle) vuonna 1973, Hampurin valtionoopperassa ja Amsterdamissa samoin 1973. Hän esiintyi myös useasti Savonlinnan oopperajuhlilla.


title: Pekka Nuotio

text: Nuotio joutui luopumaan laulajanurastaan vuonna 1982 pitkäaikaisen hengityselinsairauden vuoksi.


title: Absolutely Free

text: Absolutely Free on Frank Zappan ja The Mothers of Inventionin toinen albumi vuodelta 1967. Levy koostuu satiirisista amerikkalaista yhteiskuntaa ja elämätapaa kritisoivista kappaleista ja sisältää mm. klassikon "Brown Shoes Don't Make It".


title: Parthenon (Nashville)

text: Parthenonin temppeli Nashvillessä Yhdysvalloissa on täysimittainen kopio kreikkalaisesta esikuvastaan Ateenan Parthenonin temppelistä. Se rakennettiin näyttelyhalliksi Nashvillen kaupunkiin Tennesseen satavuotisjuhlallisuuksia varten vuonna 1897.


title: Parthenon (Nashville)

text: Parthenonin kopio rakennettiin kipsistä, puusta ja tiilestä, koska rakennus oli tarkoitettu vain väliaikaiseksi. Muut satavuotisjuhlia varten rakennetut näyttelypaviljongit purettiin, mutta Parthenon jäi paikalleen paikalle perustetun puiston, Centennial Parkin, keskelle aina vuoteen 1920 asti, jolloin se päätettiin rapistuneena rakentaa uudelleen – tällä kertaa pysyväksi taidemuseoksi betonista ja teräksestä.


title: Parthenon (Nashville)

text: Arkkitehti Russell Hart suunnitteli uuden Parthenonin, jonka ulkoasu valmistui 1925 ja sisätilat 1931. Rakennus avattiin yleisölle kaupunginmuseona 20. toukokuuta 1931. James Cowan oli lahjoittanut vuosina 1927–1929 museolle 63 taulua, jotka ripustettiin rakennuksen seinille.


title: Parthenon (Nashville)

text: Vuonna 1982 Alan LeQuire palkattiin tekemään Parthenoniin täysikokoinen toisinto Feidiaan veistämästä temppelin kulttikuvasta Athene Parthenoksesta. Veistoksen kopio valmistui 20. toukokuuta 1990 ja se kullattiin 2002. Rakennus entistettiin perusteellisesti vuosina 1987–1988 (sisätilat) ja 1990–2001 (ulkopuoli).


title: Lumpy Gravy

text: Lumpy Gravy on Frank Zappan neljäs julkaistu levy vuodelta 1968. Levyllä esiintyy suuri määrä orkesteri- ja studiomuusikoita, ja levy koostuu sekalaisista musiikkipätkistä, absurdeista keskustelunpätkistä (jotka on äänitetty flyygelin sisällä) ja hälyäänistä. Zappa itse arvosti tämän levyn laajassa tuotannossaan varsin korkealle. Levy julkaistiin alun perin esittäjänään "Francis Vincent Zappa & The Abnuceals Emuukha Electric Symphony Orchestra & Chorus".


title: Lumpy Gravy

text: Levy koostui alun perin vain kahdesta levypuoliskosta vailla sen kummempaa nimeä, mutta myöhemmin, CD-julkaisussa, Zappa jakoi kummankin puoliskon osiin:


title: Reinhold Johan Jägerhorn

text: Reinhold Johan Jägerhorn af Spurila (s. 17. toukokuuta 1716 – k. 19. marraskuuta 1790 Vuoltee (Voltis) Loimaa) oli suomalainen upseeri ja valtiomies.


title: Reinhold Johan Jägerhorn

text: Jägerhorn oli vanhempiensa kapteeni Johan Anders Jägerhornin (vanhempi) ja vapaaherratar Barbro Juliana von der Pahlenin vanhin poika. Fredrik Anders Jägerhorn oli Reinhold Johanin nuorempi veli. Hänet on haudattu Loimaalle.


title: Reinhold Johan Jägerhorn

text: Jägerhorn oli Ruotsin kuninkaan henkikaartin vapaaehtoinen 1731, Puolan kuninkaan Stanislaus I:n henkikaartin kornetti 1733, luutnantti 1734, Turun läänin jalkaväkirykmentin vänrikki 1740, toinen luutnantti 1742, ensimmäinen luutnantti 1746, kapteeni 1749, majuri 1772 ja erosi armeijasta everstiluutnanttina 1784. Jägerhorn osallistui hattujen sotaan 1741–1743.


title: Reinhold Johan Jägerhorn

text: Jägerhorn sai kuninkaallisen miekkaritarikunnan ristin 1761.


title: Reinhold Johan Jägerhorn

text: Reinhold Johan Jägerhorn otti aktiivisesti osaa valtiopäivätyöhön 1746–1778. Hän allekirjoitti 23. elokuuta 1760 muistion, joka koski Suomen avustamista ja oli jäsenenä talouskomiteassa (ekonomisk deputation), jonka tehtävänä oli selvittää suurjaon toteuttamista Uudenmaan ja Hämeen läänissä 1765. Hänet tunnetaan "aitona suomalaisena" valtiopäivillä 1765–1766 esitettyään näkemyksensä, että emämaa kohteli Suomea holhoavasti ja että Suomen saama tuki oli riittämätöntä.


title: Reinhold Johan Jägerhorn

text: Hän osallistui Suomen Pyhän Johanneksen loosin Pyhän Augustinin (vapaamuurariloosi) perustamiseen 1762, jota seuraa myös kutsuttiin ”Suomen iloksi”.


title: Reinhold Johan Jägerhorn

text: Jägerhorn peri Kopilan kartanon Somerniemellä ja omisti myös Jokioisten kartanon Jokioisissa 1752–1773, Odensaaren Maskussa 1754–1756, Storbyn 1765–1769 ja Viksbergin 1764–1773 Ruotsinpyhtäällä.


title: Reinhold Johan Jägerhorn

text: Jägerhorn meni naimisiin Turussa 5. tammikuuta 1750 sisarensa langon Hedvig Eleonora von Willebrandin kanssa. Hedvig Eleonora oli eversti Ernst Gustaf von Willebrandin ja vapaaherratar Eleonora Maria Creutzin tytär, joka oli Juhana III:n ja Katarina Hansdotterin jälkeläisiä. Hedvig Eleonora von Willebrand syntyi 4. tammikuuta 1725 ja kuoli Lahden (Lehtis) kartanossa Mietoisissa 20. elokuuta 1795. Hänet on haudattu Flemingien sukuhautaan Askaisten kirkkoon.


title: Reinhold Johan Jägerhorn

text: Reinhold Johan Jägerhornin poika, kapteeni Gustaf Johan Jägerhorn kirjautti päämiehen ominaisuudessa sukunsa Suomen Ritarihuoneelle numerolla 5.


title: Skaldi

text: Skaldi oli nimitys viikinkiajan skandinaavisille runoilijoille, jotka sepittivät ja esittivät varsinkin hallitsijoiden ylistysrunoja näiden hoveissa. Meidän päiviimme skaldirunoudesta on säilynyt joitakin näytteitä kokonaisten runojen tai runonkatkelmien muodossa. Eräitä riimukirjoituksia lukuun ottamatta nämä runot kirjoitettiin muistiin Islannissa vasta 1100- ja 1200-luvuilla. Niiden kuitenkin uskotaan säilyneen tätä ennen suullisena perinteenä varsin muuttumattomassa muodossa: otaksuttavasti skaldirunojen monimutkaiset runomitat vaikeuttivat niiden muuntumista tai muuttamista. Skaldirunojen tyypillisin runomitta oli "dróttkvætt" eli "ruhtinaanmitta". Skaldirunoudessa käytettiin paljon monimutkaisia vertauskuvia ("kenningar"), jotka tekevät runoista nykylukijan kannalta hetkittäin varsin vaikeatajuisia.


title: Skaldi

text:
Koska skaldirunot ovat aikalaislähteitä, niillä on ollut suuri merkitys viikinkiajan historian ja uskonnon tutkijoille. Tutkimuksessa skaldirunoille annetaan suurempi todistusarvo kuin saagojen kaltaisille proosateksteille, jotka ovat syntyneet vasta kauan viikinkiajan jälkeen. Snorri Sturlusonin noin vuonna 1220 kirjoittamaan "Heimskringla"-teokseen, joka on laaja Norjan kuninkaiden historia, sisältyy erityisen paljon skaldirunolainauksia. Teoksen suomennoksessa nämä runot on kääntänyt Aale Tynni, joka on suomentanut myös Eddan jumal- ja sankarirunot. Skaldirunoja sisältyy myös saagoihin ja muihin muinaisnorjankielisiin teksteihin. Monien skaldien nimi on säilynyt heidän runojensa yhteydessä.
Varhaisin skaldi, josta on säilynyt tietoja, oli norjalainen Bragi Boddason, jonka sepittämäksi oletettu "Ragnarsdrápa" on ajoitettu 800-luvun puoliväliin. Myöhemmin Bragia kunnioitettiin jopa skaldirunouden jumalana, ja häntä väitettiin "dróttkvætt"-mitan keksijäksi. Vanhin säilynyt "dróttkvætt"-mittainen runo on kuitenkin Þorbjörn Hornklofin "Glymdrápa" 800-luvun lopulta. 900-luvun loppuun ajoittuva Karlevin riimukivi sisältää varhaisimman säilyneen tekstinäytteen "dróttkvætt"-mittaisesta runosta.


title: Skaldi

text: 900-luvun tunnettuja skaldirunoja ovat Norjan kuninkaan Eerik Verikirveen kuolemaa ja Valhallaan saapumista kuvaava "Eiríksmál" sekä myöhemmän kuninkaan Haakon Hyvän samanlaista kohtaloa kuvaava "Hákonarmál". Jälkimmäinen runo ilmeisesti perustuu edelliseen: sen runoillut Eyvindr Finnsson sai lisänimen "skáldaspillir" eli "skaldien turmelija", koska hän kierrätti aikaisempaa runoutta. Toinen Eyvindr Finnssonin tunnettu runo oli "Háleygjatal", joka kertoo Hålogalandin jaarlien sukujuurista. Tässä runossa Eyvindr on käyttänyt hyväkseen aikaisempaa "Ynglingatal"-runoa, joka kuvailee Vanhan Uppsalan kuningassuvun myyttistä alkuperää.


title: Skaldi

text: Tunnetuin skaldeista lienee islantilainen Egill Kalju-Grímrinpoika (isl. "Egill Skallagrímsson"), joka eli noin vuosina 910 - 995. Egillin väkivaltaista ja seikkailukasta elämää koskevien perimätietojen pohjalta kirjoitettiin 1200-luvulla "Egillin, Kalju-Grímrin pojan, saaga". Tästä saagasta on olemassa Antti Tuurin laatima suomennos. Saagaan sisältyy näytteitä Egillin runoudesta: ehkäpä tunnetuimpia ovat Eerik Verikirveen ylistysruno "Höfuðlausn" sekä "Sonatorrek"-niminen valituslaulu, jossa Egill suree poikiensa kuolemaa.


title: Skaldi

text: 900-luvun lopulta lähtien kristinusko alkoi toden teolla levitä Skandinaviassa, mikä luonnollisesti vaikutti myös skaldirunouden sisältöön. 1100-luvulla skaldirunous alkoi muuttua vanhanaikaiseksi, mutta runoperinne eli yhä varsinkin Islannissa ja Orkneysaarilla. 1200-luvulle tultaessa skaldirunous oli häviämässä jo Islannissakin. Paljolti juuri tästä syystä Snorri Sturluson kirjoitti runoja muistiin ja laati "Proosa-Eddaksi" kutsutun runousopin käsikirjan estääkseen traditiota sammumasta lopullisesti.


title: Skaldi

text: "Skald"-sana on viikinkiromantiikan vaikutuksesta nykyisin skandinaavisissa kielissä käytetty synonyymi sanalle "runoilija".


title: We’re Only in It for the Money

text: We're Only in It for the Money on Frank Zappan ja hänen silloisen yhtyeensä The Mothers of Inventionin kolmas levy vuodelta 1968. Levy koostuu lyhyehköistä toisiinsa liitetyistä lauluista, jotka parodioivat muun muassa tuolloin muodissa ollutta hippiaatetta ja -liikettä, hälyäänistä ja orkesterikatkelmista ja – kuten molempien levyjen kannessa mainitaan – muodostaa eräänlaisen parin Zappan julkaisujärjestyksessä seuraavan levyn, "Lumpy Gravyn" (joka kuitenkin äänitettiin ennen tätä levyä), kanssa. Molemmat levyt ovat studioteknisesti melko monimutkaisia lyhyistä pätkistä koostuvia kokonaisuuksia.


title: We’re Only in It for the Money

text: Levyn kansi on Beatlesin "Sgt. Pepper" -albumin kannen jäljitelmä nurin päin: avattavan levykannen ulkopuoli on sisäpuoli ja sisäpuoli ulkopuoli. Siinä missä "Sgt. Pepperin" kansiteksti 'The Beatles' esitetään kukkasin, 'Mothers' lukee tämän levyn kannessa melonein, porkkanoin ja punajuurin.


title: Justus (sarjakuvahahmo)

text: Justus ("Archie Andrews") on yhdysvaltalainen sarjakuvahahmo. Hahmon ystävineen loi Bob Montana Pep-sarjakuvalehteen vuonna 1941. Archie ilmestyy sekä useina sarjakuvalehtinä että vuodesta 1947 asti sanomalehtisarjakuvana. Montana keskittyi sanomalehtiversioon, jota hän kirjoitti ja piirsi äkilliseen kuolemaansa asti vuonna 1975. Sarjaa jatkoi Archie-sarjakuvalehden vakiokalustoon kuulunut Dan deCarlo vuoteen 1993. Sarja jatkuu muiden tekijöiden tekemänä yhä.